text:
Kimwe mu biteza imbere igihugu yabasabye kwibandaho, harimo kurera neza hagamijwe “kugabanya umubane w’urubyiruko rwishora mu biyobyabwenge birwangiriza ubuzima.”
Dr Ngirente yavuze ko “imibare ya Polisi igaragaza ko hagati ya 2013-2017 abantu 16.273 bari hagati y’imyaka 16-35 ari bo bari barabaye imbata y’ibiyobyabwenge.”
Kuba hafi 70% by’abaturarwanda ari urubyiruko, avuga ko ari impamvu ituma Guverinoma irwitaho, akizera ko ahazaza heza h’u Rwanda hazashingira ku rubyiruko rufite icyerekezo.
Yakomeje agira ati “Ababyeyi, sosiyete sivile, amadini n’amatorero… barasabwa kurushaho guha uburere bukwiye urubyiruko no kubabera urugero rwiza muri byose.
“Amadini n’amatorero arasabwa gushishikariza abayoboke babo kujyanisha ukwemera kwabo n’ibikorwa byubaka igihugu, kuko ukwemera kutagira ibikorwa ntacyo kwaba kumaze.”
Umva hano wumve ijambo ryose Minisitiri w’Intebe yabwiye abitabiriye aya masengesho
Iki gikorwa cyo gusengera igihugu, cyitabiriwe n’abayobozi hafi 1000 bo mu nzego za Leta, iz’abikorera, sosiyete sivile n’abanyamadini.
Aya masengesho yabereye muri Kigali Convention Centre kuri uyu wa 14 Mutarama, yanitabiriwe n’abashyitsi bo mu bihugu 14 byo ku migabane itandukanye.
Ni amasengesho aba buri mwaka kuva mu 1995 agamije gushimira Imana ibyo yafashije igihugu mu mwaka urangiye, no kuyiyambaza muri gahunda z’umwaka mushya.
Francine Havugimana wungirije umuyobozi w’urugaga Nyarwanda rw’Abikorera, yavuze ko mu bintu by’ingenzi Imana yafashije u Rwanda mu mwaka ushize, ari amatora ya Perezida.
Yavuze ko “amatora ya Perezida yagaragaje ubudasa bw’abanyarwanda mu buryo bwose”, avuga ko yabaye mu mahoro n’umutekano ndetse abanyarwanda barayitabira cyane.
Kuba nta midugararo yabaye muri ayo matora yegukanwe na Perezida Kagame, Havugimana asanga ari ikintu cyo gushimira Imana kuko mu bindi bihugu amatora arangwa n’ubushyamirane.
Yakomeje avuga ko iterambere u Rwanda rwagezeho umwaka ushize rurikesha Perezida Kagame “ukomeje guhesha ishema Abanyarwanda” mu Rwanda no mu mahanga.
Ati “Aho tugeze ntitugiterwa ipfunwe n’ibyabaye mu Rwanda (Jenoside yakorewe Abatutsi), tugenda twirata ibyo tumaze kugeraho.”
Ni igitekerezo asangiye na Mgr Antoine Kambanda uhamya ko “kuba igihugu cyacu kitarazimye ngo gihinduke umuyonga” byatewe na Perezida Kagame n’abo bafatanyije guhagarika Jenoside.
Mu isengesho rye rifungura uyu muhango, yasabye Imana gukomeza kurinda igihugu n’abayobozi bacyo.
Yagize ati “Mana tugutuye igihugu cyacu, umukuru wacyo, abo bafatanya kukiyobora n’abanyarwanda muri rusange.”
“Uturinde umwanzi waduhungabanya, abana bacu tuzabasigire urukundo n’ubuvandimwe kugira ngo bazakomeze ibyo twagezeho.”
Aya masengesho azwi nka National Prayers Breakfast ategurwa n’Umuryango wa National Leaders Fellowship, akaba mu ntangiriro z’umwaka.
Inkuru ya izuba rirashe.
Iyo utembereye hirya no hino mu madini n’amatorero, usanga ururimi ari ikintu kidahabwa umwanya n’agaciro na gake, kugeza ubwo abarukoreshereza mu nsengero barugoreka nkana mu buryo bw’amafiyeri kugira ngo baryoshye imvugo zabo!
Ni kenshi kandi usanga abanyamadini bigisha ijambo ry’Imana ku maradiyo, ku mateleviziyo, mu biterane n’ahandi, ariko wakurikirana imvugo zabo ugasanga zitarimo ukubahiriza amabwiriza y’imivugire y’ururimi rw’ikinyarwanda.
Mu nama y’umushyikirano iherutse, nibwo Perezida wa Repubulika Paul Kagame yasabye abanyamadini kimwe n’izindi nzego bireba, gutanga umusanzu mu gusigasira no kwigisha neza ikinyarwanda cyane cyane mu rubyiruko n’abayoboke babo. Nibyo koko, kuko abanyamadini bari mu bavuga rikijyana kuko bahura n’imbaga nyamwinshi kenshi mu cyumweru kandi ibyo bavuze bigafatwa nk’ihame.
Gusa, njye mbona abanyamadini bakeneye nabo andi masomo cyangwa se amahugurwa yihariye kugira ngo ibyo bavuga binyuze mu mbwirwaruhame bijye biba byizewe ko bikubiyemo inyigisho zinoza imivugire y’ururimi rw’ikinyarwanda aho gukomeza kurwahuranya baruhuhura kandi bibwira ko bari mu kuri nkuko tubibona henshi.
Iyaba abanyamadini bategekwaga kujya bagena umwanya byibuze w’iminota 10 mu mwanya w’amasaha menshi bamara bahagaze imbere y’abayoboke babo, bakawukoresha bigisha imivugire y’ururimi rw’ikinyarwanda. Baramutse bahawe amagambo yanditse neza cyangwa se bagahabwa ubundi butumwa bw’urukurikirane runyuze mu nyigisho, byatanga umusaruro. Naho gutegereza ko ubwabo bazibwiriza kwigisha uru rurimi, byazarangira ari agatereranzamba.
Urwego rw’igihugu rushinzwe Ururimi n’Umuco ruramutse rubahurije hamwe rukabasaba uyu musanzu, ariko rugategura integanyanyigisho yitondewe, mbona byatanga umusaruro wihuse. Niba bidakozwe ku buryo buri umwe muri bo abasha kumva ko ari inshingano ze, tuzasanga ubusabe Umukuru w’igihugu yabagejejeho bwarabaye amasigarakicaro kuko benshi muri bo batazi amategeko agenga imivugire y’ururimi rw’ikinyarwanda.
Peter Ntigurirwa
Musabyimana Assiel agizwe Musenyeri wa diyosezi ya Kigeme nyuma yaho tariki 12 Nzeli 2017 ari bwo yatowe n’Inama y’Abepiskopi b’Itorero ry’Angilikani mu Rwanda (EAR). Kuri uyu wa 13 Mutarama 2018 ni bwo Musenyeri Musabyimana Assiel yarobanuwe, ashyikirizwa n’inkoni y’ubushumba.
Musabyimana Assiel wimikiwe kuba Musenyeri wa gatatu wa Diyoseze ya Kigeme kuva yatangira, asimbuye Musenyeri Mvunabandi Augustin ugiye mu kiruhuko cy’izabukuru. Diyosezi ya Kigeme imaze imyaka 25 itangiye kuko yatangiye mu mwaka wa 1992. Kugeza ubu iyi diyozezi ifite abakristo basaga ibihumbi 79.
Musenyeri Musabyimana nyuma yo gusengerwa yahawe inkoni y’ubushumba
Ibyishimo byari byinshi kuri Musenyeri Musabyimana
Ku nshuro ya 22, ihuriro Rwanda Leaders Fellowship’, ryongeye gutegura amasengesho ngarukamwaka yo gusengera igihugu, azitabirwa n’abayobozi mu nzego nkuru za leta n’abaturutse mu madini n’amatorero atandukanye.
Aya masengesho azwi nka “National Prayer Breakfast”, ateganyijwe kuri iki Cyumweru tariki 14 Mutarama 2018, azitabwira na Minisitiri w’Intebe, Edouard Ngirente.
Umwaka ushize aya masengesho aba agamije gushimira Imana, gusengera umwaka mushya no kumva icyo ivuga ko miyoborere myiza, yitabiriwe n’abagera kuri 700 barimo Perezida Paul Kagame na Madamu Jeannette Kagame.
Mu butumwa yatanze icyo gihe, Perezida Kagame yibukije abayobozi ko Imana yabahaye ubushobozi busendereye bwo gukora ibyiza, abashishikariza kubukoresha mu kuzuza inshingano bahawe.
Ati “Imana iturema ntiyigeze idushyira mu byiciro kuva ku wo hejuru kugeza ku wo hasi. Twese twaremanywe ubushobozi bungana. Abanyafurika, Abanyarwanda bagomba guhindura uburyo batekereza, tugomba kongera gusuzuma imitekerereze yacu, indangagaciro zacu.”
Yakomeje avuga ko bidakwiye gutegereza ugukorera ibyo wagakwiye kwikorera kuko guhora iteka ahantu ukomera abandi amashyi, nta kamaro bishobora kugira mu iterambere.
Umukuru w’Igihugu kandi yanagaragaje ko hari isano rikomeye riri hagati yo gukorera Imana no gukorera igihugu nk’umuyobozi ku Isi.
Ati “Kugira ngo twizere ibyiza nyuma y’ubuzima, tugomba kuzuza inshingano zacu muri ubu buzima. Nk’abayobozi, Imana yaduhaye ubushobozi busendereye bwo gukora ibyiza ku bwacu no ku bo dushinzwe gukorera.”
Amasengesho yo gusengera igihugu yatangijwe mu 1995, ahuza abayobozi mu nzego nkuru z’igihugu barimo abagize Guverinoma, abadepite, abasenateri, inzego z’ubutabera, iz’umutekano, abikorera, sosiyete sivile n’abayobozi b’amadini.
Amwe mu matsinda akomeye nka Healing Worship Team ndetse na Injili Bora Choir bagiye guhurira mu gitaramo gikomeye cyateguwe na Flame of the Holy Ghost Ministries / Christ Cornerstone Church kizaba kuwa 21 Mutarama 2018.
Flame of the Holy Ghost Ministries / Christ Cornerstone Church iyoborwa na Pastor Biganiro Salomon Eric yateguye igitaramo gikomeye kizahuza abavugabutumwa batandukanye nka Pastor Julienne Kabanda ndetse na Ev. Ibambasi Christian wo muri Zion Temple Gatenga ndetse n’abaririmbyi b’ibyamamare nka Healing Worship Team ndetse na Injili bora.
Iki gitaramo kizaba gifite intego igira iti : “Igihe cyo Kwaguka” nkuko twabitangarijwe na Pastor Biganiro Salomon akaba yaragize ati : “uyu ni umwaka udusanzwe, 2018 ni umwaka wo kwaguka mu mwuka (ubusabane bwawe n’Imana,impano zawe, agakiza kawe), mu bugingo (ibitekerezo,amarangamutima,ibyemezo n’amahitamo) ndetse no mu mubiri (ubutunzi:ibintu n’amafaranga, ibihe :time and circumstances, ahantu :amasambu n’amazu, abantu :inshuti n’imiryango).”
Bazaba bagendera ku murongo wo muri Bibiliya dusanga muri Yesaya 54:2, Akaba kandi yaranadutangarije ko iki gitaramo ari imbarutso y’ibihe byiza muri uyu mwaka wa 2018, biteganyijwe ko bizabera muri GRAND LEGACY HOTEL, REMERA ku italiki ya 21/01/2018 kuva saa munani (14h00).
Yanditswe na Happy Espoir BYISHIMO
Nyuma yo kugaragarwaho ubunyangamugayo hafi ya ntabwo mu itorero rya ADEPR ndetse n’igihugu muri rusange, abari abayobobozi bakuru ba ADEPR baherutse kwamburwa inshingano za gipasitori n’abo bari bafatanije kuyobora, kuri ubu noneho amakuru agezweho ni uko barangije gushyirwa inyuma y’itorero batakemerewe kwegera ameza y’umwami no kwitabira inama z’abakristo kugeza basabye imbabazi bagakomorerwa imbere y’itorero.
Nyuma yuko itorero rya ADEPR ryambuye inshingano za gishumba abahoze ari abayobozi bakuru b’iri torero, Muri bo harimo Bishop Sibomana Jean wahoze ari umuvugizi mukuru wa ADEPR, Bishop Tom Rwagasana wahoze ari umuvugizi wungirije mu itorero rya ADEPR n’abandi 4 bari mu bayobozi bakuru ba ADEPR bashinjwa kunyereza umutungo w’iri torero ,ubu noneho ikigezweho nuko mu midugudu n’amaparuwasi aba bari muri iki kirego babarizwamo barimo babahagarika ku kwegera igaburo ryera no kwitabira inama z’abakristo.
Ku ikubitiro abamaze guhagarikwa n’amaparuwasi babarizwamo harimo Engenier Sindayigaya Theophile wahoze ari Pasiteri muri Paruwasi ya Kamashashi hamwe na Mutuyemariya Christine wahoze ari DAF wa ADEPR akaba yari n’umudiyakoni ku mudugudu Kamashashi ndetse na Tom Rwagasana wahoze ari umuvugizi wungirije wa ADEPR nawe akaba yamaze guhagarikwa kujya ku meza y’Umwami (Igaburo ryera) no guhezwa mu nama y’abakristo mu itorero rya ADEPR Paruwasi ya Kicukiro Shell ku mudugudu wa Kagarama.
Inkuru dukesha ikinyamakuru iyobokama.com, ivugako Rev.Pastor Nkejumugabe Narcisse umushumba wa ADEPR Paruwasi ya Kamashshi yemeje aya makuru, ubwo yatangazaga ko Madame Mutuyemariya Christine na Sindayigaya Theophile bamaze guhagarikwa ku igaburo ryera no kwitabira inama y’abakristo muri iyi Paruwasi , igikorwa atangaza ko cyatangarijwe abakristo mu ruhame kuri ku cyumweru taliki ya 31 Ukuboza 2017. Uyu mushumba yemeje ko aba bahagaritswe bazize ibyaha bijyanye no kunyereza umutungo w’itorero baregwa
Nyuma yo kwamburwa inshingano za Gipasiteri Tom Rwagasana ubu ntiyemerewe kwegera igaburo no kwitabira inama y’abakristo ba ADEPR
Tom Rwagasana , usanzwe ari umukristo witorero rya ADEPR muri Paruwasi ya Kicukiro Shell ku mudugudu wa Kagarama, nawe akaba yamaze guhagarikwa kwegera ameza y’umwami no kwitabira Inama z’abakristo nk’uko byemejwe na Rev.Pastor Nkurunziza Richard umushumba wa ADEPR Paruwasi ya Kicukiro Shell, ko Tom Rwagasana yahagaritse ku cyumweru taliki ya 7 Mutarama 2018.
Nyuma yo gufungurwa by’agateganyo kubera impamvu z’uburwayi, bakurikiranyweho n’ubutabera kunyereza miliyari zisaga ebyiri z’amafaranga y’u Rwanda ubwo hagati ya 2015 na 2016 bayoboraga iri torero, bakomeje gukurwaho ikizere n’itorero rya ADEPR, aho bambariye inkindi bakaba bakomeje kuhambarira ubucocero.
Nyuma yo gusubira hanze, itorero ryabo ryabandikiye amabaruwa abambura inshingano. Buri wese yandikiwe ati“ Dushingiye ku myitwarire mibi yakugaragayeho mu micungire y’umutungo w’Itorero no kutaba inyangamugayo muri ibyo nk’uko bigaragazwa muri raporo mu igenzura ku mikoreshereze y’umutungo w’Itorero rya ADEPR”
“Dushingiye kandi ku mwanzuro w’Inama ya Biro Nyobozi ya ADEPR yateranye kuwa 5 Ukwakira 2017. Tubabajwe no kukumenyesha ko wambuwe inshingano za Gipasitori muri ADEPR uhereye kuri iyi tariki ya 6 Ukwakira 2017.”
Inkubiri y’ifungwa ry’abahoze bayoboye ADEPR yaje muri Gicurasi uyu mwaka ndetse nyuma yo kugera muri gereza bahise basimburwa n’indi komite.
Aba bakomeje kugirwaho ingaruka na bimwe mu byo bashinjwa nubwo urukiko rutarababuranisha ngo rubahamye ibyaha cyangwa bagirwe abere barimo Sibomana Jean wari Umuvugizi wa ADEPR, uwari umwungirije, Tom Rwagasana; uwari ushinzwe ubuzima bw’itorero Niyitanga Salton ; Mutuyemariya Christine; uwari ushinzwe ubutegetsi n’imari, Sebagabo Bernard n’abandi.
Bitegerejwe ko abakurikiranweho icyaha cyo kunyereza umutungo wa ADEPR baregwa muri uru rubanza, bose ntawe usigaye bazagerwaho n’izi ngaruko zo guhezwa mu itorero kugeza basabye imabazi bagakomorerwa.
Mu minsi ishize nibwo humvikanye inkuru y’umupasiteri w’Umunyarwanda uba muri Uganda, wifashisha urusengero rwe mu bikorwa by’ubukangurambaga by’umutwe wa RNC bigamije guhungabanya umutekano w’u Rwanda.
Uru rusengero ruri i Mbarara muri Uganda rwitwa Agape, mu gihe bimenyerewe ko izindi aba ari ingoro yera ihuza abantu n’Imana, rwo si ko biri kuko rukorerwamo ibikorwa by’umutwe w’iterabwoba wa RNC.
Ikinyamakuru Virunga Post cyatangaje ko gifite amakuru yizewe ko Urusengero Agape rwa Pasiteri Deo Nyirigira rwahindutse ihuriro ry’ibikorwa bya RNC mu Burengerazuba bwa Uganda aho ibikorwa nyobokamana bihakorerwa mu rwego rwo guhisha umugambi w’ubukangurambaga no gushaka abajya muri uyu mutwe.
Uru rusengero ni hamwe mu hantu RNC ikorera ibikorwa byayo ishize amanga muri Uganda ishakisha abayoboke bayifasha mu mugambi wo guhungabanya umutekano w’u Rwanda, byose bigakorwa bihagarikiwe na Brig. Gen. Abel Kandiho uyobora Urwego rw’Ubutasi mu Ngabo za Uganda,CMI.
Amakuru yizewe avuga ko muri uru rusengero atari ho honyine habera ibikorwa by’ubukangurambaga by’abajya muri RNC ahubwo ko hameze nk’icyicaro gikuru cy’ibikorwa byose muri Uganda y’Uburengerazuba.
Abatangabuhamya bavuze ko abayoboke ba RNC bakunze guhurira muri uru rusengero bikitwa ko bagiye mu masengesho, hanyuma bagakora amalisiti y’urubyiruko rw’abanyarwanda bagiye kwinjiza muri uyu mugambi hamwe n’andi y’abanyarwanda b’inzirakarengane babona ko babangamira ibikorwa bya RNC.
Umwe mu basengera muri uru rusengero yavuze ko abo banyarwanda bagaragazwa nk’ababangamira icengezamatwara rya RNC ndetse inshuro nyinshi bahimbwa ko ari intasi za Guverinoma y’u Rwanda, bikageza ubwo bafatwa na CMI bagafungwa ndetse bagakorerwa iyicarubozo.
Uyu muyoboke wa Agape yagize ati “Mu gushaka abayoboke n’ubukangurambaga hagamijwe kwigizayo abo babona nk’intambamyi ku mugambi wabo, babagaragaza nk’intasi z’u Rwanda, bakabashyikiriza CMI… ni umugambi bigaragara ko ugera ku ntego zawo kuri iri tsinda.”
Umwe mu baherutse gutabwa muri yombi muri ubu buryo ni umunyarwanda ukorera ubucuruzi i Mbarara witwa Emmanuel Cyemayire wafashwe ku wa 4 Mutarama 2018 na CMI. Kugeza n’ubu, ntabwo haramenyekana irengero rye.
Iri tsinda ntabwo rihagararira mu rusengero ku bikorwa byaryo byo gushaka abayoboke no gucura umugambi wo gushimuta abanyarwanda, ahubwo bakorana na CMI mu gutwara abarambagijwe babajyana mu nkambi y’imyitozo y’uyu mutwe i Minembwe muri Repubulika Iharanira Demokarasi ya Congo aho mu minsi ishize 43 bafashwe bajya
Uru rusengero ni rwo rwafatiwemo undi muyoboke ukomeye wa RNC witwa Dr. Sam Ruvuma ariko aza kurekurwa na Polisi nyuma y’igitutu cya CMI. Nyuma yo kurekurwa, Ruvuma yakomeje ibikorwa bye ahuriramo na RNC mu mudendezo.
Abandi bantu bari ku isonga muri ibi bikorwa bya RNC byo gushaka abayoboke bakunze kugaragara muri urwo rusengero ni Charles Sande (uzwi nka Robert Mugisha) na Felix Mwizerwa (Umuhungu wa Pasiteri Nyirigira). Mwizerwa na Dr Ruvuma ni bamwe mu bari baherekeje urubyiruko 43 rwafatiwe ku mupaka wa Kikagati na Polisi ya Uganda rujyanywe mu bikorwa bya RNC muri RDC.
Mu mezi abiri ashize, mu rusengero rwa Nyirigira hahimbirwa ibirego bishinja ubutasi abanyarwanda bikaza kugeza ubwo batabwa muri yombi. Amakuru avuga ko hari abanyarwanda barindwi bakorera ubucuruzi muri Uganda bashimuswe bakajyanwa i Kampala ahakorera CMI, amazina yabo yari yatangiwe muri uru rusengero.
Pasiteri Nyirigira uyobora uru rusengero, yahunze ubutabera bw’u Rwanda mu 2000 nyuma y’aho bamwe mu bayoboke ba AGAPE Church i Kigali bamenyesheje ubuyobozi ko abaka ku ngufu amafaranga ndetse ko akoresha itorero mu nyungu ze.
Ibirego bisa n’ibi byanatanzwe n’abayoboke b’itorero Agape i Mbarara ariko biba iby’ubusa kuko bivugwa ko inshuti ze zikora muri CMI zamufashije kubisisibiranya.
Ibikorwa bya RNC muri Uganda bigenzurwa na Rugema Kayumba, mubyara wa Kayumba Nyamwasa ukuriye ibikorwa bya politiki by’uyu mutwe hamwe na na Corporal Mulindwa wo muri CMI uzwi nka Mukombozi, bose bari mu mutaka wa General Abel Kandiho uyobora CMI.
Ni mu gihe imikoranire ya RNC na CMI ndetse n’ibikorwa by’iyicarubozo bya hato na hato bikorerwa abanyarwanda, bitizwa umurindi na Minisitiri w’Umutekano, Lt Gen. Henry Tumukunde, ushyigikiye abarwanya u Rwanda.
Umuhanga muri Filozofiya, Karl Henreich Marx, wabayeho hagati y’imyaka ya 1818-1883, ni umwe mu bakunze kwandika ku nkomoko y’umuntu n’isano afitanye n’icyo abantu bita Imana n’idini, aho yabigereranyaga nk’ikinya cyo gusinziriza abashobewe ngo bagire agahenge mu bibazo bibugarije.
Ibitekerezo by’Umudage Marx, ku idini bisa n’ibyakoreye mu ngata ibya mugenzi we Feuerbach nawe wari wigeze kuvuga ko umuntu ariwe ugira uruhare mu kugena ibirebana n’iyobokamana, ko iyobokamana atari ryo rifite uruhare na mba ku kiremwa muntu.
Ibi byose aba bahanga babikoraga ngo mu rwego rwo kwimakaza umuco wo kunenga ibitavugwaho rumwe n’abantu, uko kunenga kukaba kwatera umuntu kugera ku kuri nyako, atari ugufata ibivugwa byose nk’ukuri ngo abantu bamire bunguri badasesenguye.
Karl Marx ariko mu bitekerezo bye, ntiyagiye kure cyane y’ibyavugwaga na Feuerbach, ahubwo yaje kubishimangira nk’aho yavuze ko “Umuntu afata ibyo atekereza, akabyihindukirizaho we ubwe bwite nk’uwireba mu ndorerwamo, bityo ibyo avuga ko yizera bikamutera kwinjira mu byo we yita Imana ariko ashidikanya, mu by’ukuri akabikora nk’ugaruye ishusho ye bwite y’ibimuri mu bitekerezo akabyita Imana kandi ariwe Mana yivuga.”
Marx akemeza ko ngo abantu bakwiriye kureka kumva Imana nk’iyibera mu kirere ahantu kure, ahubwo bakayiyegereza mu buzima bwabo bwa buri munsi, agasa n’uca amarenga ko buri wese yagakwiriye kwiyumva nk’Imana ye ku giti cye, ko kandi ari ko bimeze.
Yaba Marx cyangwa Feuerbach, icyo basa n’abahurizaho kandi, ni uko niba koko Imana ubwayo yararemye umuntu mu ishusho yayo, nta kabuza ko umuntu nawe ari Imana neza neza nk’uko iyamuremye nyine imeze.
Ibitekerezo bya Marx byakwiriye isi kandi bihindura ubuzima bwa benshi
Gusa Karl Marx ubusanzwe anabarwa nk’umukurambere w’abaharaniye ukwigenga kw’ikiremwa muntu, kuko ku bitekerezo bye niho havuye inkomoko ya bamwe yatumye baharanira uburenganzira bwabo mu bihugu bitari bike kuri iyi Si.
Mu nkundura izwi cyane nka “Marxism”, bigaragara ko intwari zaharaniraga ubwigenge bw’ibihugu bitari bike zifashishaga ingengabitekerezo za Marx mu icengezamatwara ryo mu rugamba rw’ubwigenge bw’ibihugu byabo.
Ni muri urwo rwego Marx hari aho yagize ati “Kuba abantu bajya impaka ku iyobokamana n’imyizerere yabo, ni intambwe y’ingenzi yo kwibohora imigozi ya byinshi bishidikanywaho n’ikiremwa muntu.”
Aha niho ndetse muri politiki igenga imibereho myiza y’abantu, bivugwa ko ari uburenganzira bwa buri wese mu gutanga igitekerezo cye, yaba ashima cyangwa anenga, Liberté d’Expression, cyangwa Freedom Of Speech mu rurimi rw’Icyongereza.
Ngo idini ni nk’amaburakindi cyangwa ubuhungiro
Marx akomeza ashimangira ko umuntu watangiye kwita ku by’iyobokamana n’amadini kenshi atabiterwa n’uko yumva aguwe neza cyane, ahubwo abikora nko kubura uko agira, aho kenshi mu madini atandukanye haba huzuyemo amaganya abantu bavuga ko baganyira Imana, bamwe bayitabaza mu ngorane zijyanye n’imibereho bafite, cyangwa ubukungu bwabo bugeze aharindimuka, bakabona kwegera inzira y’amasengesho.
Ku bwa Marx ngo ibi ntibikorwa mu ntego yo gushaka Imana ahubwo aba ari ugushoberwa kuri benshi, cyangwa se abandi bakabikora bakuruwe n’irari n’inyota y’ibintu baba bafite, byigaragaza mu byo baba basaba Imana.
Muri kimwe mu bitabo yanditse yise ngo “La Réligion est l’opium du peuple”, umuntu agenekereje ni nko kuvuga ko “Idini mu bantu ari igihamya cyo gushoberwa kwabo”, Marx ntiyatinye kuvuga ko bisa n’aho abantu bitangiye kwisunga amadini baba bakeneye ikiyobyabwenge cyabafasha kwikura mu byago n’akaga kaba kabagose, kugira ngo izo ngorane bazitambukemo nk’abari mu kinya.
Uko umuntu yaje kubeshaho idini kandi ariryo ryakamubeshejeho
Umuntu ashishoje neza hano, Marx yabaye nk’uca amarenga anakomoza ku bazana amadini, ashimangira ko nabo babikora mu rwego rwo gusinziriza abo baba bakorera ibidakwiye, nko kubahuma amaso kugira ngo umuntu atabona ibibi bamukorera, maze bigaha umudendezo abanyamadini wo kwigarurira imbaga, nayo itabona ko yamaze gufatwa bunyago n’abo banyamadini.
Ibi rero Marx akabihamya avuga ko iyo amadini aza kuba yarazanye ukuri, aba yaranazanye ibisubizo by’abayakurikira, aho kugira ngo abantu bayazemo ari benshi ariko n’ibibazo bikomeze bibe uruhuri mu Isi, maze n’ugerageje kuba hari ibyo atumva neza yitwe umupagani, ndetse ibindi byatuma umuntu asobanukirwa neza abanyamadini bamwe bakabyita amayobera.
Ikindi abahanga bakomeje gusa n’abahurizaho, ngo hari n’indi mirongo migari ngenderwaho mu bukungu na politiki yaje kwaduka mu isi, umuntu atagakwiye gutandukanya cyane n’amadini asanzwe.
Marx atanga urugero rw’aho usanga ibihugu bimwe byitwa ko bigendera kuri Capitalism … Ibi ngo bikajya gusa neza neza n’amadini asanzwe, kandi akurikiwe n’imbaga itari nto ku Isi, aho we abyita “Idini rya kijyambere”.
Icyo Marx anegura cyane kurushaho ariko, ni uko yaba amadini cyangwa Capitalism, byombi bigera ku muntu byishushanya nk’ibije kumwubaka, kandi ari amaco yo kumunyunyuza imitsi, bimwubikiriye ku bukene n’ibibazo yifitiye, ugasanga n’utwo yacungiragaho biratumucucuye, umuntu akabeshaho idini aho kuba ari ryo rimubeshaho.
Inkuru dukesha ikinyamakuru IGIHE.COM
Umuhanzi Jean Luc Munyampeta yahamagariye abantu bose bifuza kwifatanya nawe muri iki gikorwa cy’urukundo ko bamugezaho imfashanyo yabo na we akazayishyikiriza abagororwa b’i Nsinda. Yibukije abantu icyanditswe cyo muri Bibiliya kivuga ngo “Ineza y’umuntu ni yo imutera gukundwa”
Umuhanzi Jean Luc Munyampeta
Korali Adonai Family iri gufatanya na Munyampeta muri iki gikorwa
Tariki ya 1 Ukwakira 2017 ni bwo Jean Luc Munyampeta yakoreye ivugabutumwa muri gereza ya Nsinda ku bufatanye n’ubuyobozi bw’amatorero yose y’Iburasirazuba (East Rwanda Field). Mu kiganiro na Inyarwanda.com, Jean Luc Munyampeta yadutangarije ko yagiriye ibihe byiza mu ivugabutumwa yakoreye muri gereza ya Nsinda dore ko yaririmbye indirimbo 20, abagororwa 20 bakihana ako kanya.
Aba ni abagororwa bihaniye mu ivugabutumwa Munyampeta yakoreye i Nsinda
Jean Luc Munyampeta yagizwe umuvugizi w’abagororwa b’i Nsinda mu by’ivugabutumwa
Jean Luc Munyampeta ubwo yari muri gereza ya Nsinda
Urwego rw’igihugu rushinzwe imfungwa n’abagororwa RCS rwahawe igihembo cya Sifa Reward kubwo kwemera ko muri gereza hakorerwa ivugabutumwa
Ubaye ushaka gutanga inkunga yawe wasobanuza kuri iyi telefone: 0788525279
Umuhanzi Uwiringiyimana Théogène wamenyekanye cyane nka “Bosebabireba” mu ndirimbo ziganjemo ubutumwa bwomora imitima y’abemeramana, yatenzwe mu itorero ADEPR azizwa ubusambanyi.
Bosebabireba umaze imyaka irenga icumi yamenyekanye mu ndirimbo zakanyujijeho zirimo ‘Ikiza urubwa’, ‘Ingoma’, ‘Icyifuzo’, ‘Bugacya’, ‘Bosebabireba’ n’izindi.
Kanda hano wumve Theo Bosebabireba yahagaritswe muri ADEPR azizwa ubusambanyi
Uyu muhanzi yagiye avugwaho amakuru yo gutera inda abakobwa ariko akabihakana ariko ni byo byaje kumwirukanisha mu itorero yasengeragamo.
Umuyobozi w’Umudugudu wa Kicukiro Shell muri ADEPR, Pasiteri Rubazinda Callixte, yahamirije IGIHE ko Uwiringiyimana Theo wabarizwaga muri iryo torero yahagaritswe azira ibyaha birimo icy’ubusambanyi.
Yavuze ko nyuma y’ibyaha yagiye avugwaho atemeraga yari yarahagarikiwe ibihangano mu buryo bw’agateganyo mu itorero nyuma hakorwa igenzura ryemeje ibyo ashinjwa bituma ahagarikwa byeruye kuwa 30 Ukuboza 2017.
Pasiteri Rubazinda yashimangiye ko “Bosebabireba” yahaniwe ubusambanyi.
Yagize ati “Raporo twari dufite ni iy’icyaha cy’ubusambanyi kandi twarabikurikiranye dusanga ni byo na we arabitwemerera, dusanga nta wundi muti rero nk’umuntu wabaye umuvugabutumwa tumwemera mu itorero tugomba kumuhagarika akazabanza akaza gusaba imbabazi itorero n’abo yahemukiye tukabona kumwakira. Na we yarabitwemereye.”
Pasiteri Rubazinda avuga ko ibyaha byatumye Bosebabireba ahagarikwa bifitanye isano n’ibyo amaze igihe avugwaho ko hari abakobwa bivugwa ko babyaranye, gusa ngo itorero byo ntiribikurikirana kuko icyaha n’ubundi ari ubusambanyi bumunga ubuzima bwa gikirisitu bw’umuntu.
Hari amakuru avuga ko ku Cyumweru tariki 7 Mutarama 2018, Bosebabireba yakumiriwe ku muhango w’igaburo ryera kuko atari umukirisitu wa ADEPR.
Twagerageje kuvugana na Theo Bosebabireba ku ihagarikwa rye muri ADEPR ntiyaboneka ku murongo wa telefoni asanzwe akoresha.
Theo Bosebabireba w’imyaka 36 ni umugabo ufite umugore n’abana barindwi yemera, barimo uwo yibarutse ku wa 19 Kamena 2017 agahamya ko ahagaritse urubyaro.
Mu rwego rwo gufasha abatuye umujyi wa Kigali gutangira neza umwaka wa 2018 bari mu bihe byiza mu buryo bw’umwuka, Itorero Methodiste Libre mu Rwanda, paruwasi ya Batsinda ,ryabateguriye igiterane cy’akataraboneka kuri iki cyumweru tariki ya 14/01/2018.
Ni murwego rwo gushimira Imana ko basoje umwaka wa 2017 kandi bakaba baratangiye 2018 amahoro, itorero Methodiste libre, paruwasi ya Batsinda ryahisemo kwinjira mu mwaka mushya ingamba nshya n’imikorere ihamye yo kwagura ivugabutumwa.
Kuri iki cyumweru, tariki ya 14 Mutarama 2018, iri torero rikaba ryarateguye igiterane cyo gushima Imana. Iki giterane kiteguwe mu buryo bushimishije ku buryo nta muntu n’umwe uzakitabira uzicuza kukibonekamo,kizatangira saa tatu zuzuye za mu gitondo,I Batsinda aho bita mu IBERESHI KU MINARA kikazakomeza na nyuma ya saa sita.
Reverend Pasteur Itangishaka Emmanuel,umushumba wa EMLR paroisse ya Batsinda aganira n’itangazamakuru yavuze komuri iki giterane hateguwe abakozi b’Imana basizwe bazagabura ijambo ry’Imana ,bagasengera abarwayi ndetse n’ibyifuzo.
Past Pascal Habimana azavuga ubutumwa bwiza muri iki giterane
Yagize ati,”Muri iki giterane twatekereje ku bakozi b’Imana bafite ijambo barimo nka Pastor Habimana Bernard kuva muri ADEPR paroisse ya Gikondo, Reverend Pastor Benjamin Nkusi kuva kuri Cathedral ya EMLR I Gikondo, Pastor Pascal Habimana kuva muri ADEPR paroisse ya Kacyiru ndetse na Reverend Itangishaka Emmanuel uyoboye iyi paruwasi ya EMLR Batsinda.”
Hanatekerejwe kandi ku murimo wo kuramya no guhimbaza Imana aho korali zikunzwe cyane muri iri torero nka Narada izaturuka ku cyicaro cya EMLR paruwasi ya Kicukiro, Korali zo muri paruwasi ya Batsinda arizo, “Elen, Yakini ndetse na korali Abahagurutse”.
Si abo abavugabutumwa ndetse n’amakorali gusa batekerejweho, kuko hanatumiwe n’umuhanzi ku giti cye uzaturuka mu gihugu cy’abaturanyi aricyo cy’Uburundi uzwi ku mazina ya Samson.
Ubuyobozi bw’iyi paruwasi, bukaba burarikira abantu bose kuzaza kwifatanya nabo muri ibi bihe byiza bitangira umwaka wa 2018.
Korari Besalel ikomeje imyiteguro y’igitaramo, izapfunduriramo abakunzi bayo agaseke gategerejwe na benshi, aho izaba imurika umuzingo wayo wa kabiri w’amashusho (DVD). Ni mu gitaramo giteganijwe kuri iki cyumweru tariki ya 14 Mutarama 2018, cyatumiwemo korali Siyoni, kuva muri ADEPR Jenda.
Kuri ubu hasigaye ibarirwa ku ntoki korari Besalel ibarizwa mu itorero rya ADEPR Murambi mu Karere ka Kicukiro mu mujyi wa Kigali igakora igitaramo gikomeye imaze iminsi itegura, ari nabwo izamurika Alubumu yabo ya kabiri y’indirimbo z’amashusho (Album DVD).
Iki giterane kizamara iminsi itatu kizatangira kuwa gatanu tariki 12 Mutarama gisozwe ku cyumweru tariki 14 Mutarama 2018 ari nawo munsi uzaberamo umuhango nyamukuru wo kumurika uyu muzingo.
Mu kiganiro na Bwana Mihigo Theodore uyoboye Korari Besalel muri iki gihe yavuze ko imyiteguro y’iki gitaramo igeze kure kandi bizeye neza ko Imana izabana nabo nk’uko basanzwe babibona mu bitaramo bategura. Ati’’ _Dusanzwe dutegura ibiterane Imana ikabana natwe, turimo gutegura ibyo dushoboye twizeye ko Imana izadufasha igahembura imitima y’abazitabira iki giterane kuruta n’uko tubyifuza_.’’
Uretse Korari Besaleli izataramira abakunzi b’ibihangano byayo byagiye bikora ku mitima ya benshi, muri iki giterane hazaba hari na Korari Siyoni ya ADEPR Jenda mu karere ka Nyabihu nayo imaze kwigarurira imitima ya benshi hirya no hino mu gihugu. Hazaba hari kandi na Korari zisanzwe zikorera ivugabutumwa ku mudugudu wa ADEPR-Murambi ari zo Gibeyoni n’Amahoro ndetse n’abigisha b’Ijambo ry’Imana.
Korari Besaleli yamenyekanye cyane mu ndirimbo bise Golgotha yakunzwe n’abatari bake ariko na nyuma ikomeza kugeza ku bakunzi bayo ibihangano bitandukanye, aho nk’umwaka ushize bashyize hanze Alubumu y’amajwi yari igizwe n’indirimbo 15.
Iyi Alubumu y’amashusho bitegura gushyira ku mugaragaro izaba igizwe n’indirimbo 12 zikubiyemo iz’ikinyarwanda, icyongereza n’igiswahili.
*Gahunda y’igiterane muri rusange*:
Kuwa 5 le 12/1/2018 : Igiterane kizatangira sa kumi n’imwe kugeza sa mbiri z’umugoroba_ (17h00-20h00)
Kuwa 6 le 13/1/2018 : Kizatangira sa cyenda z’amanywa ari nabwo Korari Siyoni izaba yahageze, gisozwe sa moya n’igice z’umugoroba_ (15h00-19h30)
Ku cyumweru : Mbere ya sa sita na nyuma ya sita kizatangira sa munani zuzuye kugeza sa kumi n’ebyiri n’igice_ (14h00-19h30)
Muri iki gitaramo yamurikiyemo album ye ya mbere y’indirimbo 10, uyu muhanzikazi Dusabe Juliet yari kumwe n’abahanzi banyuranye barimo; Aime Uwimana, Bigizi Gentil uzwi cyane nka Kipenzi, Jado Sinza wabaye umuhanzi mwiza ukizamuka muri Groove Awards Rwanda 2017, Butera Deborah, Roobin worshipers n’abandi. Kwinjira byari ubuntu ku bantu bose. Iki gitaramo cyayobowe na Ronnie na Juliet bamwe mu bakora mu kiganiro RTV Sunday Live gitambuka kuri Televiziyo y’u Rwanda.
Dusabe Juliet mu gitaramo yamurikiyemo album ye ya mbere
‘Uri uw’agaciro live concert’ ni igitaramo cyaranzwe n’ubwitabire bw’abantu batari bacye dore ko urusengero rwa Christian Worship Centre rw’i Kanombe rwari rwuzuye, abandi bagahagarara hanze. Mu kiganiro na Inyarwanda.com, Dusabe Juliet yavuze ko ikintu cyamukoze ku mutima ari ukubona ubwiza bw’Imana mu gitaramo cye, abantu bose bakitabiriye bagasabana n’Imana. Yashimiye Imana yamuhaye abantu benshi, nabyo ngo biri mu byamutunguye.
Aime Uwimana yaririmbye mu gitaramo cya Dusabe Juliet
Dusabe Juliet akoze iki gitaramo nyuma y’iminsi micye ahuye n’Intumwa Apotre Dr Paul Gitwaza, ikintu cyamukoze cyane ku mutima dore ko yari aherutse gutangariza Inyarwanda.com ko guhura no kuganira na Apotre Dr Paul Gitwaza uyobora Zion Temple ku isi ari ikintu cyamushimisha cyane mu buzima bwe kuko Apotre Dr Gitwaza aza ku isonga mu bakozi b’Imana bose bo ku isi akunda ndetse agafashwa n’inyigisho zabo.
Dusabe Juliet ubwo yahuraga na Apotre Dr Gitwaza
Tariki 30/12/2017 ari bwo Dusabe Juliet yahuye na Apotre Dr Paul Gitwaza umushumba mukuru w’itorero Zion Temple ku isi. Dusabe Juliet yahuye na Apotre Dr Gitwaza kubw’inkuru yari yanditswe na Inyarwanda.com mu mpera za 2017. Iyo nkuru yari ifite umutwe ugira uti ‘Umuhanzikazi Dusabe Juliet ngo mu buzima yashimishwa cyane no guhura na Apotre Gitwaza’.
Apotre Dr Paul Gitwaza yijeje Dusabe Juliet ko azamuba hafi nk’umubyeyi we akamushyigikira mu muziki we no mu buzima busanzwe aho yamwemereye ko yazajya amutumira mu birori bye byose. Mu gitaramo Dusabe Juliet yakoze ntabwo Apotre Dr Gitwaza yabashije kukibonekamo kubera impamvu yamutunguye, gusa amakuru agera ku Inyarwanda ni uko yashyikigiye Dusabe Juliet akamutera inkunga y’amafaranga atari macye.
REBA ANDI MAFOTO Y’IGITARAMO CYA DUSABE JULIET
Dusabe Juliet hamwe na worship team yamufashije muri iki gitaramo
Apotre John Bihashya Poda ni we wigishije ijambo ry’Imana
Ev Uwagaba Caleb (ibumoso) wahoze ari Manager wa Papa Emile yakozweho mu buryo bukomeye
Bafashijwe cyane
Bigizi Gentil uzwi nka Kipenzi yaririmbye mu gitaramo cya Dusabe
Igitaramo cya Dusabe Juliet kitabiriwe cyane
Jado Sinza mu gitaramo cya Dusabe Juliet
Juliet na Ronnie ni bo bayoboye iki gitaramo
Dusabe Juliet yakoze igitaramo atazibagirwa mu mateka ye
Korali Iriba ibarizwa mu itorero rya ADEPR Butare-ville, yamenyekanye cyane mu ndirimbo zitandukanye zirimo iyiswe “Yakobo” ndetse na “Ntakibasha”, nyuma yo kumara iminsi itari mike isa n’ituje, kuri iki cyumweru tariki ya 14 Mutarama 2017 iraba itaramira abakunzi bayo, mu gitaramo kizabera mu nzu mberabyombi y’akarere ka Huye.
Korali Iriba, ikorera umurimo w’ivugabutumwa mu Itorero rya ADEPR Butare Ville ku i Taba, mu Karere ka Huye mu Ntara y’Amajyepfo, igiye guhuriza hamwe abakunzi bayo mu gitaramo cyo gushima Imana kibimburira ibikorwa ifite mu mwaka wa 2018. Iki gitaramo kandi kizahurirana n’igikorwa cyo kwishyurira ubwisungane mu kwivuza ku miryango itishoboye.
Iki gitaramo cyiswe “Todah” gifite intego yo guhuriza hamwe amashimwe ya Korali Iriba n’ay’abakirisito bazafatanya na yo gutangira umwaka bari mu mwuka wo kuramya no guhimbaza Imana.
Kanda hano wumve indirimbo ‘Urakomeye’ ya korali Iriba ADEPR TABA-BUTARE
Korali Iriba yamenyekanye mu ndirimbo zirimo ‘Nta kibasha’, ‘Witinya’, ‘Ntakibasha’, ‘Turiho ku bw’ubuntu’, ‘Urakomeye’ na ‘Icyampa’ iri mu nshya yasohoye mu mpera za 2017.
Igitaramo giteganijwe kuri icyi Cyumweru, tariki ya 14 Mutarama 2017, kikazabera mu Nzu Mberabyombi y’Akarere ka Huye, kuva saa munani z’amanywa (14H00).
Korali Iriba izafatanya kuzamura icyubahiro cy’Imana n’umuhanzi Bosco Nshuti ukunzwe cyane mu ndirimbo “Ibyo Ntunze”, ‘Ubereye amashimwe’ n’izindi na Korali Itabaza yo muri ADEPR Taba’ Umuvugabutumwa Nshizirungu wo muri Nyabihu ni we uzabwiriza ijambo ry’Imana.
Neema Marie Jeanne, umwe mu ngingo za korali Iriba ushinzwe itangazamakuru, yatangarije ISANGE.COM ko imyiteguro irimbanyije ndetse bizeye ko Imana izahembura imitima y’abazitabira iki gitaramo.
Yagize ati “Ni igikorwa kigamije gushima Imana ku bw’imirimo yakoze mu buzima bwacu. Ni umwanya tuzafata wo gushimira Imana ku mirimo itangaza yakoze. Imana yatanze agakiza mu miryango migari, abaririmbyi ba Korali Iriba babarizwamo; yaguye ubwami bwayo binyuze mu butumwa bwiza, abantu benshi barakizwa. Ababyeyi benshi babonye abana mu gihe bari bamaze igihe barabuze urubyaro. Irindi shimwe muri menshi dufite ni uko Imana yatanze aho kuba. Ibi byose ni imigisha iboneka mu gakiza gatangwa n’Imana.”
Yakomeje avuga ko batabasha kurondora amashimwe bafite ku Mana ndetse asaba abazitabira igitaramo kuzaza bafite umutima ushima nkuko biri muri Zaburi 103.2 hagira hati“Mutima wanjye himbaza Uwiteka, Ntiwibagirwe ibyiza yakugiriye byose.” Korali Iriba izibanda ku ndirimbo zirimo amashimwe ariko n’iza kera yamenyekanyemo izaziririmba yibutsa abazitabira igitaramo ibihe byo hambere.
Muri iki gikorwa, Korali Iriba izatanga ubwisungane mu kwivuza ku bagera kuri 30 batuye mu karere ka Huye ndetse ikore n’ibindi bikorwa byo gufasha abatishoboye.
Korali Iriba yashinzwe ku ya 15 Gashyantare 1995, itangijwe n’abantu 18. Mu myaka 23 imaze mu ivugabutumwa imaze gushyira hanze album eshatu z’amajwi n’ebyiri z’amashusho. Iyi korali igizwe n’abarenga 130 bari mu byiciro bitandukanye byiganjemo abatuye mu duce two mu Mujyi wa Huye turimo Matyazo no ku i Taba n’abakorera mu bindi bice by’igihugu.
Mu mishinga yayo ya bugufi harimo uwo kumurika album ebyiri z’amajwi n’imwe y’amashusho.
Twebwe abasiganirwa Aho dutegekwa Twiteguye ururembo Tuza gutahamo … (400 Gushimisha Imana)
Mbese ko tuvuga ko turi abagenzi mu isi, twizera neza ko koko ijuru ririho ? Ikibihamya ni uko mu ijuru havuye Yesu kandi yanasubirayo akavuga ko agiye kudutegurira aho tuzabana nawe. Intumwa kandi nazo zabonye Yesu azamuka, arenga bakimureba, abo kandi bari baranahishuriwe Yesu yambaye ubwiza ubwo Mose na Eliya bari babagendereye. Birakwiye buri gihe ko tugira uguterana kwera, kuko tuba tuje kumva amabwiriza y’iwacu.
Ubuhamya: Iyumvire impamvu abana b’Abapasiteri usanga bigira ibyigenge bakajya mu byaha, Ubuhamya bwa Ev. KWIZERA Emmanuel
Heb.12:18-24
” Ntimwegereye wa musozi ubasha gukorwaho wakaga umuriro, cyangwa ngo mwegere igicu n’umwijima w’icuraburindi n’umuyaga w’ishuheri, … Ahubwo mwegereye umusozi wa Siyoni n’ururembo rw’Imana ihoraho, ari rwo Yerusalemu yo mu ijuru, kandi mwegereye iteraniro ry’abamarayika batabarika, n’Itorero ry’abana b’impfura banditswe mu ijuru, mwegereye n’Imana umucamanza wa bose n’imyuka y’abakiranutsi batunganijwe rwose. Mwegereye na Yesu umuhuza w’isezerano rishya, mwegereye n’amaraso aminjagirwa, avuga ibyiza kurusha aya Abeli. ”
Ijuru tuzabamo ntabwo ari irizabaho nyuma ahubwo ririho, hariyo Imana, Ibizima, Abaserafi, imfura Yesu yazukanye. Ubwo dufite ibyo byiringiro, ntibidukwiye kwiganyira iby’ibihe kuko dufite Data utumenyera ibyo byose ! Matayo 6:31 “Nuko ntimukiganyire mugira ngo ’Tuzarya iki ?’ Cyangwa ngo ’Tuzanywa iki ?’ Cyangwa ngo ’Tuzambara iki ?’. Iri ni itangazo rireba abana b’Imana, si ibya bose.
Imana yagaragaje ko ari Umubyeyi rwose, cyane ku Bisiraheli mu butayu. Imana yifitiye icyizere niyo mpamvu yatubwiye ngo dusabe ibyo kurya byacu by’umunsi, ifite ibya buri munsi byihariye. Data azi ibidukwiriye, bakundwa si ibyacu kwiganyira iby’ino aha.
Heb.11:13-16
” Abo bose bapfuye bacyizera batarahabwa ibyasezeranijwe, ahubwo babiroraga biri kure cyane bakabyishimira, bakavuga ko ari abashyitsi n’abimukira mu isi. Abavuga batyo baba berekana yuko bashaka gakondo. Iyo baba barakumbuye iyo bavuyemo, baba barabonye uburyo bwo gusubirayo. Ariko noneho barashaka gakondo irusha icyo gihugu kuba cyiza, ari yo yo mu ijuru. Ni cyo gituma Imana idakorwa n’isoni zo kwitwa Imana yabo, kuko yabiteguriye umudugudu.”
Gakondo twavuyemo tuba tugituranye nayo, gusubirayo biroroshye, ijuru naryo riri hafi yacu, ni ahacu guhitamo. Abantu nubwo baba basuzuguritse, ariko bashobora kuba abadateye isoni Imana kubw’ukwizera kwabo, halleluya !
Heb.11:35-40
“Abagore bahabwaga abo bapfushije bazutse. Abandi bakicishwa inkoni ntibemere kurokorwa, kugira ngo bahabwe kuzuka kurushaho kuba kwiza. Abandi bakageragereshwa gushinyagurirwa no gukubitwa ibiboko, ndetse no kubohwa no gushyirwa mu mazu y’imbohe. Bicishwaga amabuye bagakerezwa inkerezo, bakageragezwa bakicishwa inkota, bakazerera bambaye impu z’intama n’iz’ihene, banyazwe byose, bakababazwa bakagirirwa nabi. Yemwe, n’isi ntiyari ikwiriye ko bayibamo ! Bazereraga mu mashyamba no mu bihanamanga, no mu mavumo no mu masenga. Abo bose nubwo bamaze guhamywa neza ku bwo kwizera kwabo, nyamara ntibahabwa ibyasezeranijwe kuko Imana yatugambiriye ikirushaho kuba cyiza, kugira ngo abo badatunganywa rwose tutari kumwe. ”
Aba bose ni abahamya b’Ubwami, kandi nabo baratugose. Yobu yubahaga Imana, Imana ikamwiratira ko ayubaha nubwo yakira nubwo yakena. Satani we yibwiraga ko ayubaha kubw’ibyo atunze, Imana imwemerera kubikoraho ariko asanga yibeshye ; noneho ahabwa no gukora ku mubiri we arahumana rwose pe… (hari ababeshya ko umuntu w’Imana adahura n’ibibazo by’indwara n’ubukene !), kugera aho n’umugore we amuhinduka ariko ahamya ko naho yapfa azapfa akiyiringiye, ahamya ko na nyuma yo kubora azabona Imana ye.
Pawulo yari intwari, ntiyacaga iruhande rw’ukuri. Gal.6:14 (Ariko jyeweho sinkiratana ikindi, keretse umusaraba w’Umwami wacu Yesu Kristo wateye ko iby’isi bimbera nk’ibibambwe, nanjye nkabera iby’isi nk’ubambwe.)
Hari ibyo Paulo yabambye :
2Abakorinto 11:21… ” Ibyerekeye ibyo bigawa, ni koko twabigizemo intege icyo undi wese ahangara gukora (ibi mbivuze nk’umupfu) nanjye nagihangara. Mbese abo si Abaheburayo ? Nanjye ni uko. Si Abisirayeli ? Nanjye ni uko. Si urubyaro rwa Aburahamu ? Nanjye ni uko. Si abakozi ba Kristo bagabura ibye ? (Noneho ndavuga nk’umusazi), ndabarusha. Mbarusha mu mihati, mbarusha gushyirwa mu mazu y’imbohe, mbarusha cyane gukubitwa birenze urugero : kenshi nari mu kaga k’urupfu. … mu miruho n’imihati. Mba maso kenshi, ngira inzara n’inyota, nirirwa ubusa kenshi, nicwa n’imbeho, nambara ubusa”.
Paulo yari yarabambye kamere y’amoko. Ntawe ukwiye kwirata icyo aricyo, nubwo yari yarize amashuri akomeye yo mu Bugiriki kandi nabyo ntiyabyirase, akorera urukiko rw’ikirenga, agira irangamuntu y’umuroma, yari umuyahudi w’umwimerere, ariko ibyo byose ntibyagira agaciro ; agakubitwa azira Kristo kandi nta muroma byari byemewe ko akubitwa ; ariyoroshya kubwa Kristo ! Dufite ibyo twakwirata, ariko Yesu yaradufashe, halleluya !
Paulo yatangaga ibye kugira ngo akorere Kristo ntiyite ku mashuri ye akadoda amahema ! Aho waba uri hose, ibiro wakwicaramo byose, umenye ko Kristo arusha abo ukorera gukomera.
Daniel yari umunyepolitiki ukomeye ariko arakiranuka ntiyabonekwaho n’ikosa na rimwe. Obadia nawe yubahaga Imana nubwo yakoraga imirimo kwa Yezebeli ahari ibigirwamana magana inani. Niwe wahishe abahanuzi bagiye kwicwa akabagaburira. Umupfakazi we niwe wa mugore wagiye kwa Elisa atabaza kubera amadeni, Imana iramutabara, halleluya ! Ntuzitwaze shobuja n’ibindi ibyo aribyo byose wakoramo ngo ukiranirwe, ntibikabe.
Kornelio yari umusirikare ufite umutwe w’abasirikare ayoboye, ariko agakiranuka. Ubwiza bwawe ntibwakakubereye icyo kwiratwa ngo kirute ubugingo bwawe, nyamara Esther yubashye Imana !
2Abakorinto 6:14
“Ntimwifatanye n’abatizera mudahwanye. Mbese gukiranuka no gukiranirwa byafatanya bite ? Cyangwa umucyo n’umwijima byabana bite ? Kandi Kristo ahuriye he na Beliyali, cyangwa uwizera n’utizera bafitanye mugabane ki ? Mbese urusengero rw’Imana rwahuza rute n’ibishushanyo bisengwa, ko turi urusengero rw’Imana ihoraho ? Nk’uko Imana yabivuze iti”Nzatura muri bo ngendere muri bo, Nzaba Imana yabo na bo bazaba ubwoko bwanjye. Nuko muve hagati ya ba bandi, Mwitandukanye ni ko Uwiteka avuga, Kandi ntimugakore ku kintu gihumanye. Nanjye nzabakira, Kandi nzababera So, Namwe muzambere abahungu n’abakobwa, Ni ko Uwiteka Ushoborabyose avuga. ”
Ubwo turi ab’ijuru twitandukanye n’isi !
Mbanje gushimira Imana impaye uyu mwanya kandi ndayinginga ngo umwuka wera anshoboze kuvuga ibikwiriye mu izina rya Yesu, Amen. Ijambo rijyanye n’ubuhamya bwanjye : 1 Tes 5.24 “Ibahamagara ni iyo kwizerwa, no kubikora izabikora.”
Ubuhamya: Iyumvire impamvu abana b’Abapasiteri usanga bigira ibyigenge bakajya mu byaha, Ubuhamya bwa Ev. KWIZERA Emmanuel
Reka mbanze mbibwire :
Nitwa Consolée NIYIGABA, nkaba ndi mwene Simon KABERUKA na Marthe MUKANGWENE, navutse mu 1976 mu gihugu cy’u Rwanda, mu karere ka Nyamasheke, umurenge wa Kanjongo, akagari ka Kibogora.
Nize amashuri abanza 1982-1990, twigaga imyaka 8, naho amashuri yisumbuye GSFAK kuva 1990-1994, 2003-2005, hanyuma kaminuza nyiga mu cyahoze cyitwa KHI (Ubu ni UR-CMHS) 2009-2011.
Nabaye umuforomokazi ku bitaro by’i Kibogora imyaka 3, ubu mpari ndi umu anesthesiste maze imyaka 4.
Ndubatse mfite umugabo n’abana 5, umuhungu 1 n’abakobwa 4. Nk’uko nabibabwiye navukiye muri uriya muryango, kandi bari abakristo bombi bo muri Methodiste, bombi bari abaforomo, murumva ko imibereho ntacyo yari itwaye.
Badutozaga gusenga, kujya muri Ecole de Dimanche, ubwo rero njye numvaga ko ibyo bihagije ngo nzajye mu ijuru, ariko buri gihe nkarota impanda yavuze ngasigara, mbanza gutekereza ko ari uko ntari umu Pentecote.
Ariko kuko nari nturanye nabo kandi mbakunda cyane nkajya mbegera, bakanyigisha gusenga. Igihe kimwe negereye ababyeyi banjye baganira numva bavuga ukuntu abakobwa iyo bashyingiwe ari isugi bahesha Imana icyubahiro kandi ababyeyi bagahabwa agashimo (Niko umuco wari umeze icyo gihe). Icyo cyifuzo nacyo nahise ngishyira ku bindi, hamwe no gutsinda ikizami cya Leta.
Ndangije umwaka wa munani natsinze ikizamini, icyo gihe ntibyari byoroshye gutsinda ariko nakomeje kurota za nzozi nkajya mbaza Imana impamvu, kuko nabonaga nta byaha biremereye.
Nagiye kwiga i Kirinda (Mu ishuri ry’ubuforomo), amezi abiri, mbona transfer ngaruka iwacu (EAM) Ecole des assistant medicaux niko ryitwaga, nasanze hari abahungu 180, abakobwa turi 20.
Aho rero twari udukumi tumeze neza, naranzwe n’ubwibone bwo mu rwego rwo hejuru, iyo umuntu yabaga afite icyo twitaga pistolet (ama tailles) ubundi agasokoza le coque yumvaga isi ari iye, uko niko nari meze.
Nagiraga urwango kubi, nagiraga ishyari cyane, gusa nubwo byari bimeze gutyo, nari umuririmbyi, ngakunda no gusoma Bible ndi ahantu bose bandeba, ubundi si ukunyogeza ngo dore umuntu w’Imana ! Ibyo bikanshimisha cyane, ariko za nzozi zanga gushira.
Muri icyo kigo haje kuza kwiga umukobwa uvuye i Kigali w’umurokore witwaga MUKARUSANGA Florence. N’ubwa mbere twari twumvise iryo jambo, ahageze naramwanze ku buryo ntari no kumusuhuza, kuko nabonaga atwaye icyubahiro cyanjye, niwe batangiye kujya bavugaho, njye sinashoboraga no kumusuhuza, ariko yaje kujya anyikundishaho birangira angejeje kuri Yesu mu 1992 Imana imumpere umugisha.
Kuko nari narabatijwe ku gahanga nahise mbatizwa mu mazi menshi, mu minsi mike mbatizwa mu Mwuka wera nari nkiri muri Methodiste, Imana ihita imbuza gusuka imisatsi, naho ya matailles yagiye ashira buhoro buhoro sinamenye aho yarengeye, ubundi impa amasezerano harimo iri ngo NZAKWAMBIKA AGASHEMA (agatimba) ; iri sezerano ryambijije icyuya ! (Ndaza kubigarukaho hasi).
Hari isomo Imana yanyigishije nkiri aho muri EAM, ubundi nari umuhanga, ariko nza kwibwira igihe kimwe ndi mu bizamini ngo uwaba mpagaritse amasengesho no kujya muri korali ; ubwo nabaga uwa 3, noneho naba uwa 1. Narabikoze, igihembwe kirangiye nsanga nabaye uwa 12 n’amanota make cyane, Imana itwigishe.
Hanyuma jenocide yakorewe Abatutsi yabaye niga mu mwaka wa 4, twebwe twatangiriraga section mu mwaka wa 1, noneho iri kurangira wabonaga ko umutekano ari muke aho twari dutuye bitewe n’uko abantu bicaga abandi bicanyi. Mbona ko abantu bariho bahunga, nabajije Imana, impa amagambo abiri Itangiriro 28.15 “Dore ndi kumwe nawe, nzakurindira aho uzajya hose kandi nzakugarura muri iki gihugu… No muri Yesaya 48.10 “Dore ndagutunganije ariko si nk’ifeza nkugeragereje mu ruganda rwo kubabazwa.”
Twabiganiriye no mu rugo, tuba turagiye duhungira muri RDC (Icyahoze ari Zaïre), ariko ngambirira nka Daniyeli kutaziyandurisha ibyo muri icyo gihugu twari duhungiyemo. Imana yahise iduha aho kuba ku itorero ryaho (ku rusengero).
Tuba mu nzu y’igorofa (etage), mbona ni byiza, nkumva nko mu kwezi gutaha tuzataha.
Irindi somo Imana yahise inyigisha : habayeho gushaka abakozi bajya gukora igiforomo, barangije A2 naho baba barataye ibyangombwa, abantu benshi barabeshye ko barangije, n’abo twiganye bose babona akazi bahembwa ama dollars menshi, bavuga ko njye nta bwenge ngira, ariko n’ukubera umuhigo nari narahize wo kutaziyanduza. Njye nisabiye stage kugira ngo ntazibagirwa ibyo nize, hanyuma igabanywa ry’bakozi rigeze jyewe Manager arampamagara yari umuzungukazi arambwira ngo yakunze uko nkora arashaka ko mba umukozi w’ibyo bitaro, abwira uwari ushinzwe abakozi ngo kugira ngo bidatera umwuka mubi azajye anzanira umushahara (salaire) wanjye, ndeke kujya njya gutonda umurongo hamwe n’abandi ! Imana iteye ubwoba !
Twagiye gusenga muri groupe imwe ntoya, Imana iratubwira ngo bamwe muri mwe ngiye kubatuma kuvuga ubutumwa i Burega. Numvaga ko njye ndi muto muri bo, ko bitandeba, gusa abo Barega ni abantu bagira ikigirwamana baramya, bubaha cyane, ndetse n’abasenga Imana bamwe ndetse benshi baragitinyaga, ni ahantu bakunda abagore mu rwego rwo hejuru ku buryo umugore ateretera umugabo we.
Sinavuze ko twaje kujya mu nkambi,kuko papa yari abonyeyo akazi, aho hantu ubuzima bwari ukurya, kuryama, gushyingirwa ntawundi mushinga, aho rero nanjye nabazwaga cyane ibyo gushinga urugo, hari benshi bansabaga urukundo bifuza ko twabana ariko numvaga bitandimo, bituma mfatwa nk’umukobwa ubenga cyane, ariko hari n’aho nabazaga Imana mbona uwo musore yubaha Imana, Imana ikampakanira. Kandi koko hari babiri Imana yambujije : ubu bose ntibakiriho, umwe yakijijwe ariko yararwaye SIDA atabizi.
Reka nihute cyane, ibintu byaje kuba bibi mu makambi tuvamo, naje kwisanga ngeze muri ya zone y’Abarega, mpita nibuka ibyo Imana yavuze, ntangira kuvuga ubutumwa pe. Mu minsi mike kubera ibintu by’intambara bihora muri RD Congo, naje gutakara mu ishyamba ndi kumwe na gasaza kanjye gato, gusa aho nahasanze abandi banyarwanda nk’icumi, aho rero insoresore zarahadusanze ziti turashaka abagore ariko cyane cyane uyu (ariwe njyewe) bamwe barabyemeye mba arinjye njyenyine nsigara, nasenze isengesho rivuga ngo : “Yesu we, mbabarira untabare kandi nutantabara, aba bantu bakansambanya, ntabwo nzajya kubyihana, ubwo ni wowe uzajya kubivuga.
Bafashe inkoni barankubita bya bindi by’intangarugero, barambiwe kunkubita, baranshoreye ngo njye gupfa kandi aho bari banjyanye nari mpazi koko kwari ugupfa, ariko nahise nuzura Umwuka wera ndanezerwa ntekereza ukuntu abamalayika baza kunsanganira numva nkunze gupfa pe, baranshoreye ngenda ndirimba, mu kanya ndebye inyuma mbona bari kwiruka basubira inyuma, Yesu aba arantabaye yo gahora ku ngoma !
Ubwo rero natangiye kuzerera mu ishyamba, nza kugera aho abantu baba nyuma y’iminsi ibiri, nta gakweto, nambaye ikanzu n’ijipo, twaryaga ubunyobwa kuko ababyeyi buri gihe badushyiriraga ubunyobwa mu mifuka, tugahekenya n’imyumati (aho hantu biremewe ko ushonje wakura umwumbati mu murima ukawurya).
Dore ngo ndagera ku ga centre abagabo ngo bitomboreye umugore, gusa shenge bagira umutima mwiza kandi beza imyaka mu murima cyane, ubwo rero abagore bose b’aho buri umwe ati urararana n’umugabo wanjye, ndumirwa pe, bakancumbikira iminsi 2, nakwanga bakansezerera.
Biranyobera, ariko nkomeza kwegera Imana mu mubabaro uryana nk’igisebe, mbibutse ko nari kumwe gusa na gasaza kanjye gato, cyakora naje kugera ku ga centre kamwe nsanga umugore ari kunda ndamubyaza barishima, mbabwira ko ndi umubikira w’aba protestant barancumbikira.
Naho naje kuhaburira umutekano nza kwinginga umugore umwe ngo anjyane ahandi hantu, duhaguruka 6h00’ bigeze 12h00’, ati reka ngushyire uhakugeza neza, anshyira umugabo we wacukuraga zahabu, twaragenze mu ishyamba rinini cyane nta bantu tunahura, hanyuma ati mpemba (avec precision ko ashaka ko dusambana) nari naniwe cyane mpita mvuga nti Yesu we ! Nshatse kwiruka anyuzamo umutego nitura hasi. Twahise twumva abantu baganira baza badusanga, kandi ubwo hari nka saa kumi n’ebyiri z’umugoroba (18h00’), yahise yiruka n’umwenda yari amaze kwambura yarawutaye, nategereje babantu ndababura sinongera no kubumva, ndumirwa “Uzi kurinda Yesu we !”
Reka nsimbuke ni byinshi ndi kubura ibyo mvuga n’ibyo ndeka, reka mbabwire uko nubatse urugo : Zaburi 105.19 “Kugeza aho ijambo ry’Uwiteka ryasohoreye, Isezerano rye ryaramugeragezaga.”
Ubwo namaze umwaka ntarongera kubona undi muntu wo mu muryango wanjye, ubwo muri gutekereza uko ubuzima bwari bumeze ! Gusa twaje kuzabonana na Mama hari umupasteur utujyanye, nsanga we aba ahantu hari iterambere byibura kuko hari hari ibitaro, amashuri, aba missionaries, ariko nahageze nararembye, mfite amaraso make (Hg ya 5g/dl) abakora kwa muganga murabyumva ko narinkeneye transfusion (kongererwa amaraso), ariko Uwiteka yanshyizeho igikundiro aho hantu, abantu benshi baho, barankunda cyane banyitaho baramvura ndakira nari nararwariyemo na Malariya, Imana irandinda ntiyanyica.
Ubwo rero aho niho nakomereje ubutumwa, mpimba indirimbo muri swahili, ngasaba umwanya mu materaniro nkaririrmba, nkabona abantu bafashijwe, aho niho nakiriwe muri Pentecote y’aho, hanyuma rero kuko bari bamaze kunyondora akabiri karagarutse, abashaka ko turushinga baba baratangiye, aho hantu rero ntabwo bashyingirwaga mu rusengero, barakwaga bagahita bajya mu rwabo, ngo abagerageje, babasengeraga mu rugo, ariko muribuka (hejuru ntangira ubu buhamya) nababwiye ko Imana yambwiye ko nzambara agashema (agatimba), abanyarwandakazi benshi bari baraho bafashe umwanzuro wo gushaka, mbona abo mu kigero cyanjye ninjye usigaye, nagize ubwoba pe, bari barampimbye “apana” bivuga ngo “oya”, (Mu yandi magambo byasobanuraga) umukobwa ubenga cyane, ngo nzumirwa, bavuga amagambo menshi ngo nshobora kuba ntari muzima, bituma ngira ubwoba pe.
Ndavuga ngo reka mbaze Imana. Ariko bankundaga se ndi uwuhe ko nagendeshaga ibirenge, namesaga nijoro, twabeshwagaho n’uko najyaga guhingira abarega bakampemba 80frw ku munsi, ariko disi ubu mbabwire, nkunda abakozi bo mu rugo no mu murima cyane, kuko iyo nabaga ndi guhinga nkumva bari koza amasahani nahitaga nsaba Imana ngo imbabarire ntibanyime, nkabona barampamagaye ngo nze dusangire, nkishima nkabyina.
Ubwo udufaranga twaje kugwira ncuruza amavuta, mpita ngura kambambiri zacu twese mu rugo, wari umunsi mukuru, ngiye kugura igitenge kirimo bitatu baribeshya bampa imirimo 9, ijwi rimwe rikambwira ngo ni umugisha wawe, irindi ngo uribye, hashize iminsi 2 ndagiterura ngisubizayo, bavuza induru barumirwa nti ntabwo ari jye n’ukubera “Yesu”, njye sinari kukigarura.
Nkurikije ubwo buzima navuze n’ubundi ntavuze nanyuzemo numvaga buriya Yesu azampa umugabo w’umurokore ariko w’umukire, ufite imodoka, ibipangu, n’ibindi nk’ibyo (Nashakaga ijuru mu isi) kandi rwose ntabwo nashakaga umunyarwanda kuko numvaga ari abakene, nireberaga aba bacuruzi b’abenegihugu ariko tugapfa ko badakijijwe, ariko nkumva nizeye ko nzabona ukijijwe muri bo cyangwa ngo nkamubwiriza kugeza akijijwe.
Gusa naje kwakira ubutumwa bw’abantu banyuranye bambwira ko babonye nashyingiwe, nkabacecekesha kuko natinyaga ko bambwira umunyarwanda uri mu buhungiro kandi ari abakene, naje kujya mu masengesho haje umushyitsi, ninjye munyarwanda wari urimo njyenyine hanyuma uwo mushyitsi aransigarana, ati ufite icyifuzo cyo gushaka, nti “Yego, ariko atari ubu.” Ati iby’igihe simbizi ariko Imana imbwiye ko uzashaka umunyarwanda, ndetse avuka hafi ya RD Congo ariko ni umunyarwanda muzatura mu gihugu cyanyu, muzajya muza Congo mutembereye gusa, natashye narembye, ariko nti ubwo ari Imana ibivuze ni byiza.
Reka mbabwire ukuntu umugabo wanjye yateretewe n ’Imana :
Ubwo yaje kudusanga ku itorero twasengeragaho, cyakora ari umurokore pe, ariko yari umukene, bahita banamugira umudiyakoni, ariko akagira imico myiza pe, twibera aho nk’igihe cy’umwaka, agakunda kuza kudusura mu rugo akadusengera cyane, nkabona umubyeyi wanjye (Mama) aramwishimiye bidasanzwe kurusha abantu bose bandambagije (Kandi nari narasabye Imana ko izamfasha nkabona umugabo ababyeyi bishimira) umunsi 1 ; numva Mama arivugishije ngo “Ari njye ufata umwanzuro uyu musore namushyingira umukobwa wanjye” Twahise dushwana na Mama kuko rwose ntabwo numvaga mukunze urukundo rwo kubana nawe, ahubwo byahise bituma numva nurwo nari mufitiye rushira !
Twahura nkumva simwishimiye, ariko nikomereza gusenga. Imana yaje kuzansura mu nzozi inshuro 2 sinazirondora ariko zanyerekaga ko ariwe tuzabana, mbwira Imana nti ko ntamukunda na gato, niba ari wowe ubishaka koko unshyiremo urukundo rwo kumukunda kuko ari wowe uzi ibyiza bidukwiriye, kandi ubwo umusore yari ataransaba urukundo !
Urukundo rwaje nk’umuriro, noneho yansuhuza nkumva ntamurekura, nyuma yaje kumpamagara ati : “Ndagukunda kandi nifuza ko tuzabana !” Munyumvire ni ukuri uko abarokore batereta. Nta kuvuga cheri, nta shushu, ariko yatinze kurangiza kuvuga ngo musubize nti : “Yego, ariko ureke tuzashyingirirwe mu Rwanda, intama y’Imana, ati nta kibazo.”
Kuko navugaga ko ibihe ari bibi, n’izindi mpamvu nyinshi, hashize iminsi 2, nari ndyamye, numva ijwi rirampagara mu nzozi ngo “Yewe Conso ! Uhora yitegereza umuyaga ntabiba !” Iri jambo riri mu gitabo cy’Umubwiriza 11.4. Narabyutse n’igihunga cyinshi, nshaka umpamagaye ndamubura, bwakeye njya gushaka umusore mubwira ko nemeye araseka aratembagara. Haleluya !
Mu nzozi Uwiteka yarambwiye ngo nkore liste y’ibyo nkeneye, ndayikora mbwira Imana ngo nonese ko wansezeranije kwambara agashema (agatimba), hano turi ntabwo bajya bashyingirwa ntadushema (udutimba) nti ariko ubwo ariko ubyemeye nzambara igitenge, icyifuzo twakijyanye ku bayobozi b’itorero twasengeragamo, maze dusanga Regional yabasuye we yari azi ibyo mu mugi byabaye umunezero ati bana bacu tuzabashyigikira kandi mbemereye ko nzagaruka kubashyingira, mu by’ukuri yavaga kure cyane ariko yemeye ko azigora akagaruka.
Twarabinogeje n’imiryango, mu by’ukuri wari umuryango twiremeye, usibye Mama na dusaza twanjye 2 duto ntawundi nari mfite ariko abana b’Imana ni beza, noneho we (fiancé wanjye) habe n’umwe wo mu muryango we, ubwo baraturanze bihinduka nk’ubukwe, bati Imana ishimwe tugiye kubona uko abantu bashyingirwa. Dimanche (Icyumweru) ikurikira sinagiye gusenga nagiye kurangura amavuta ahantu kure ariko noneho nari boss nambaye kambambiri, ubwo ku rusengero bashyiraho ituro ryo gushyigikira ubukwe ! Mana we, ibintu byose nari nashyize kuri ya liste nasanze babigejeje mu rugo ntangarira Imana cyane !
Hanyuma njya gutumira umu Pasteur umwe wo mu rindi dini wakoranaga n’aba missionaries, ati ese nibwo bukwe buri gutangazwa numvise, ati uziko mfite hano agashema (agatimba) n’ibindi bijyanye nako aba missionaires bazanye bagira ngo bigishe abantu gushyingirwa mu itorero ariko tukabura uwabisaba ! Nimumfashe tuyihe icyubahiro Imana, iratangaje !
Ubwo rero nahise numva mpinze umushyitsi, nsesa urumeza, ayoberwa ibibaye ariko mubwira uburyo Imana yabimbwiye. Arishima arantwerera byiza cyane, abantu baradutwerereye, amafranga, ibiryo, ndumirwa.
Dore umunsi w’ubukwe rero :
Aba Pasteurs hafi ya bose bo mu ntara, abakozi b’ibitaro, abanyarwanda bari hafi na kure bose baraje (Kuko Yesu yari yatubwiye ati ubu bukwe nabuteguye kera mutaravuka nzabwikorera).
Nambaye agashema (agatimba) nk’abandi bageni bose, n’abangaragiye bose bambaye ibikwiriye, twinjiye mu rusengero itorero ryose ryagezemo, mbakubise amaso mpita nuzura Umwuka wera, nibuka ko ndi umugeni ndiyumanganya, usibye abo navuze hejuru hari harimo n’abasirikari n’abandi bayobozi bo mu nzego za Leta.
Hanyuma nk’uko nababwiye Regional niwe waje kudushyingira ati ibi ntitwabyihererana turinginga uyu mukwe n’umugeni, ko batwemerera tukajya gutambagira mu mugi kuri centre, ngo byibura abandi bakobwa bacu bagire ishyari ryiza.
Tukiri mu rusengero, habayeho ituro ryo gushyigikira urugo rushya, baratuye ! Cyane cyane ibikoresho kandi batura babyina, umurongo uba muremure, abanyesoko bava mu isoko bazanye kubyo bacuruza : amabase, indobo, imyenda,…. baraturaaaaa “kubera Imana”.
Tubanza reception (Kwiyakira) cyakora nta fanta zabagayo twakoresheje twa tuntu bita supadipe (Agafu kaba mu dushashi) dushyira mu mabido, ibyo kurya byo byari byose usibye ifiriti kuko nta mavuta y’ubuto abayo.
Turangije rero twagiye mu mutambagiro “Nzajya mwirahira nzajya mwirahira, Yesu we, nzajya mwirahira.”
Wari kugira ngo ni President wa Republic uri gutambagira, hari abantu batumennyeho umuceri nk’agafuka ka 10kg, batwereka ko batwishimiye. Igihe nari nsamye inda y’umwana wa mbere za ntambara zarakomeje, duhungira ahandi hantu kure cyane, hataba ibitaro, igihe cyo kubyara kigera turi aho, reba nyine inda ya mbere nta kujya ku gipimo niba umwana atambamye cyangwa yicaye simbizi, ariko twinginze Imana ngo itube hafi, nagiye kubona mbona umubyazakazi wakoraga mu bitaro by’aho nashyingiriwe ageze aho ngo aje kwaka laissez-passer (Urwandiko rw’inzira), barayimwima arara aho, bukeye inda iramfata bahita bajya kumubaza niba yadufasha ati rwose n’ibikoresho byose ndabifite tubitogotesha ku ziko arambyaza, bukeye baramuhamagara ngo naze afate laissez –passer, Yesu arantangaza !
Twaje kwimukira ahandi hantu, ku itorero ariko ubwo Imana yari imaze kutubwira ko igihe cyo gutaha mu Rwanda kigereje.
Aho handi naho hari ku itorero, Imana iti nimube mugumye aha, mukore umurimo wanjye, mukore n’iyanyu, tuti sawa buriya tuzamara ukwezi kumwe, ariko twahamaze imyaka 3.
Igihe cyarageze, ndibwira mu mutima nti kandi wabona tubaye nk’abisirayeri, abana bacu akaba aribo bazataha mu Rwanda, ndahinga, ntabwo bakoresha isuka, tureza sinongeye kujya gukorera abandi mu mirima kuva nashyingirwa, niyemeje kwibera gature ndavuga ngo muze twiyakire aho gukomeza gutekereza gutaha,
Ariko Imana kudutumaho ngo iraje kudutora, twatashye dutahanye n’abakozi b’Imana bari baje kuvuga ubutumwa bavuye i Bukavu, twagenze n’amaguru hafi icyumweru cyose kugira ngo tugere i Bukavu, baratwakira baduherekeza kuri UNHCR, mu by’ukuri murumva ko twamazeyo imyaka 10.
Ubwo tugeze mu gihugu cy’u Rwanda, Papa yari yaritabye Imana, hanyuma nasanze abo twiganye barageze iyo bigwa mpita numva intege ziracitse ariko nkiri iyo Imana yambwiraga ko nziga, mbonye ndi inyuma cyane niyemeza kuzibera umuhinzi.
Hari mu kwezi kwa Nyakanga 2003, mu kwa 9 amashuri agiye gutangira abantu bati uba usabye ishuri aho wigaga ariko umuyobozi uhari nta muntu w’ino ajya yakira, twiyambaje n’umuzungukazi wari inshuti yo mu rugo ati kereka mbasabiye iyindi section (ishami) kuko hariya ho Directeur ntashobotse, haje kuza umu Pasteur arambwira ngo hogi nguherekeze tujye gusaba uriya mugabo ishuri ,twagezeyo baranyinjiza jyenyine Pasteur asigara hanze namaranye na Directeur nk’isaha anganiriza, angirira impuhwe, byarangiye ampaye ishuri ariko abantu babyemeye ari uko ntangiye kwiga.
Nize imyaka 2, mba ndarangije, nabyaye umwana wa kabiri ndi mu bizamini, ariko mu gihe twari dutegereje resultants (Amanota), habayeho Appel d’offre (Itangazo ry’akazi) ku bitaro by’i Kibogora, maze Imana impa gutsinda ikizamini cy’akazi mbona akazi mu buryo bw’igitangaza !
ISHIMWE RY’UKUNTU IMANA YAMPAYE AKAZI :
Habura iminsi 4 ngo dukore ikizamini cy’ako kazi, umwana ararwara bikomeye njya mu bitaro, ariko Uwiteka atuma umwana w’umunyeshuri ngo ambwire ntuze ko ari ifuhe rya satani kubera agaseke Imana yanteguriye. Nabuze umwanya wo kugira icyo nsoma kubera umwana yararembye cyane, yoroherwa buracya nkora examen, ndavuga ngo ndasoma nijoro, umuriro urabura mu bitaro burinda bucya bari gukoresha amatara ya petrol. Mu gitondo mbyutse mfata igitabo cya PMTCT, nsoma gusa page imwe ya mbere, ndekeraho mpita njya mu kizamini, bari bavuze ko bashaka abantu 8, dukora turi benshi kandi bavuze ko ababona hejuru ya 30/40 muri ecrit aribo bakora interview, njye nabonye 24/40, hari hari n’ababonye 36/40, ariko abakoreshaga examen bakora akanama bemeza ko ufite hejuru ya 20/40 akora interview, Haleluya !
Nagiye gukora interview, bambajije gusa ibibazo bivuye kuri rwa rupapuro nasomye, ikiyongereyeho nuko bambajije ngo uri umukristo ! Nahise mbona 37/40.
Ubwo akazi mba nkabonye gutyo.
Haleluya !
Maze gutsinda ikizamini cy’akazi :
Nasabye Imana nyinginga ngo indinde gukora Maternité cyangwa salle d’operation ! Gusa burya Imana niyo imenya ibidukwiriye birushijeho kuba byiza kuruta ibindi, maze ikaduhitiramo. Ariko ubwo Imana yari yarambwiye ko izampa kwiga kaminuza, ubwo numvaga ngiye gukora igihe gito ntegereje resultants nkigira muri kaminuza, ariko inzira z’Imana zirenze uko twabyibwira.
Ngiye gutangira akazi bati buri wese agomba kunyuzwa muri services zose mu rwego rwo kumenyerezwa, usibye Consolée kuko Docteur ushinzwe Maternité yamusabye !
Resultants zaraje nsanga mfite 4.6/11, nta bourse mfite, nti karabaye ! Ariko nyuma y’imyaka 2 n’igice nkora Maternité basabye abantu bakora Maternité ko bakwiga kujya bafasha muganga ari kubaga, bose barabyanga, numva umutima unyemeza kujya mufasha. Umushara wa mbere wose nawutuye Imana.
Ibitaro byacu, bijya bitanga bourses rimwe na rimwe, ku bantu bamaze kuhakora nibura imyaka 3 kuzamura, ubwo rero baje gukora inama nanjye nari ndi mu banditse basaba kuzajya kwiga, ariko nari ntaruzuza imyaka itatu. Ubwo bafashe abantu bane gusa, ngiye kubaza barambwira ngo sinari nuzuza imyaka 3, banyereka urutonde rurerure rw’abantu batafashe, batanze rapport ku bazungu bafasha ibitaro, bati nimwongereho umuntu umwe basanga bakeneye umu anesthesiste, bati twafata nde mubona wahita amenyera salle d’operation, bati Consolée wo muri Maternité yamenyereye ibagiro, ng’uko uko naje kwiga KHI (ubu yabaye UR-CMHS).
Nari nahize ko n’ubundi nimpembwa salaire ya mbere (umushahara) ndangije KHI, nzayitura Imana, kandi nabyo yarabinshoboje.
Yesu yongere ashimwe !
Reka nsimbuke mbabwire uko nagiye muri USA :
Ubwo twiga KHI, hari amasomo twigeze twiga ya Theologie. Tugeze ku isomo rya missiology, ndota ndi mu gihugu kigabanijemo ibice bibiri hari amajyepfo n’amajyaruguru, ngo ndibwira ngo menya ari muri Koreya kuko bavuga ngo Koreya y’amajyepfo n’iy’amajyaruguru.
Hanyuma naje kubwira uwatwigishaga ibyo narose, arambwira ngo nzajya mu hanze y’u Rwanda, nugerayo ntuzabure kuvuga ubutumwa bwiza bwa Yesu Kristo, icyo gihe ndumva hari muri 2011. Haje kuza umwana mu bitaro byacu, yaraboze igufwa ry’akaboko, amara umwaka mu bitaro byacu, aza gusabirwa ubufasha muri USA, ngo bakure igufwa mu kaguru barishyire mu kaboko.
Narose numva ijwi rimbwira ngo ni wowe uzamuherekeza. Hanyuma babwira nyina bati hitamo uzaherekeza umwana wawe, ati nta wundi ni wa mukobwa witwa Consolée, ukora mu ibagiro. Umuzungu wafashaga uwo mwana aza kumbaza niba nabyemera ? Ndabyemera.
Nibwo twuriye indege muri December (ukuboza) 2015 tugenda twumva ukuntu Yesu agira neza.
Nari narabwiye Imana ngo niba uru rugendo nta munezero yo izarukuramo izandeke sinjyeyo, bucya ngenda niho yambwiye mission impaye, Haleluya ! Ntababeshye, mu ndege nagendaga nivugisha pe, mbega byandenze, nkavuga Imana, nkayishima.
Icyo ntabura kubabwira ni uko ngeze USA aho mu nzu twabagamo Uwiteka yanzaniyemo abantu baturuka Nepal batazi Imana batazi Yesu, baje batwaye Imana yabo muri valise. Nagerageje kubabwiriza ibya Yesu n’ubwo nabonaga batabyumvaga neza.
Ndashima Imana ko yabanye natwe muri USA, ikatujyana ikatugezayo amahoro kandi yatugaruye amahoro.
Ikindi nababwira ni uko mbatizwa mu Mwuka Wera, nahawe impano yo kuvuga mu ndimi kandi ndacyazivuga kugeza n’ubu, iyerekwa ryanjye riba mu nzozi, numva abantu bambwira ngo nzi guhugura abandi nkoresheje ijambo ry’Imana…
Iyo ntekereje ineza y’Imana ngira ubwoba ,kuko mbona ngira amakosa menshi, kandi yo inyitaho cyane. Mba numva ntinye Imana kandi numva mparanira kuyubaha no kuyubahisha,uko nshobojwe.
Nk’umuntu hari igihe njya ngira intege nke ntizabura, ariko sindagira ibyago byo kuzitindamo, wenda ngo mbe natinyuka kumara icyumweru kimwe ntagize igihe kimbitse cyo kwegerana n’Imana (Nko kwiyiriza,…) kuko mpita numva nabaye umurwayi.
Mu rugendo rujya mu ijuru, mfashwa cyane no gusenga mu buryo bunyuranye, nkunda gusoma Bibiliya n’ibindi bitabo bivuga Imana, ibyo biramfasha cyane.
Umuririmbyi wa 149 niwe wavuze kuby’Urukundo rw’Imana ko ntawarondora uko rungana no kwandika ibyarwo ntabwo twabirangiza.
Ikindi ntabura kubabwira, ni uko ku bijyanye n’umurimo w’Imana ubu ndi umukristo muri ADEPR paruwase Tyazo/Nyamasheke, kandi ndi umuririmbyi muri chorale Silowamu ku mudugudu wa Tyazo.
Umugabo nawe yaje gukomeza kwiga arangiza licence muri Santé Publique, ariko yabyize aniga amasomo ya Bibiliya yitwa ETD, ubu akaba nawe ari umupasteur muri ADEPR.
Zaburi 125:2 “Nkuko imisozi igose i Yerusalemu, niko Uwiteka agose abantu be uhereye none ukageza iteka ryose”
Uwiteka agota abamwubaha akabarinda, niba waravuganye nayo, tuza ukomere umutima, Imana izakugirira neza.
Izagutabara ku mugaragaro nk’uko yantabaye, iguhaze umunezero.
Amen.
Ndumva naba mpiniye aha,
Yesu abahe umugisha !
Ubuhamya bwa NIYIGABA Consolee
Hashize amazi agiye gukabakaba 6, Mukansanga Theodette, umufasha wa Habyarimana Juvenal, utuye mu kagari Bweramvura murenge wa Jabana, ho mu karere ka Gasabo mu mujyi wa Kigali, amaze amezi asaga 3 asinziriye mu bitaro bya kaminuza bya Kigali CHUK, kubera ikibazo yagize ubwo yajyaga kwa muganga agiye kubyarira ku bitaro bya Kibagabaga ariko kuva mu kwezi kwa munani ngo bamutera ikinya na nubu ntarakanguka nk’uko umugabo we abitangaza.
Mukansanga Theodette agiye kumara amezi atandatu asinziririye mu bitaro bya Kigali CHUK kubwo ikinya yatewe
Nubwo habayeho iki kibazo uyu muryango n’ubundi ukomeza uvuga ko kubera ibintu bisa nk’ibyabagwiririye cyane ko batazi n’igihe uyu mugore azavira muri iki kinya basaba ubufasha ko umuntu ufite umutima wo gufasha wese byaba kubasura ndetse no kubafasha mu buryo bw’amikoro ko yabageraho.
Habyarimana Juvénal, umugabo wa Mukansanga umaze amezi hafi atanu asinziriye muri CHUK kubera ikinya yatewe abyara
Habyarimana Juvenal, asobanura ikibazo cy’umuryango we muri aya magambo:” Mu by’ukuri umuryango wanjye wagwiririwe n’ibyago bikomeye ubu ndwaje umugore umaze amazi hafi atandatu asinzirijwe n’ikinya yatewe ,ubu amafaranga y’ibitaro amaze kuba umurengera mu gihe kandi mu rugo hari abana batanu nabo bari kwicwa n’inzara ,ni ukuri ndasaba abagiraneza ko bamfasha kuko ndaremerewe.
Umuganga kandi kuri ubu uri mu itsinda ry’abakurikirana ubuzima bw’uyu mubyeyi, ashimangira ko bari kumwitaho uko bishoboka avuga ko byose biri mu kiganza cy’Imana, kuko ngo nabo batahamya igihe azakangukira. Umuyobozi w’Ibitaro bya CHUK, Dr Hategekimana Théobald, yabwiye igihe ko Habyarimana aba akeneye ubufasha.
Yagize ati “Ibijyanye n’ubufasha twifashisha abantu b’abagiraneza ariko ibyo kurya nibo babizana nyine kuko potage nibaza ko abantu bose bafite akarima k’igikoni, bagerageza bakajya bayimuzanira ariko nka za pampers twebwe twareba niba hari nk’abantu b’abagiraneza bashobora kudufasha bakajya bazimushakira.”
Uyu muryango uvuga ko mugihe hagize uwagira uwagira ubufasha ngo yagana kwa muganga mu bitaro bya kaminuza bya Kigali CHUK aho barwariye cyangwa agahamagara kuri numero ya Telephone ya Habyarimana Juvenal ari nawe utabaza ariyo +2502837204


c: text/html

text:
IGICE CYA 135
Yesu wazutse abonekera abantu benshi
YESU ABONEKERA ABIGISHWA BARI MU NZIRA BAGANA EMAWUSI
YAKOMEJE GUSOBANURIRA ABIGISHWA BE IBYANDITSWE
TOMASI AREKA GUSHIDIKANYA
Hari ku cyumweru tariki ya 16 Nisani, kandi abigishwa bari mu gihirahiro. Bari bananiwe kwiyumvisha impamvu imva yari irimo ubusa (Matayo 28:9, 10; Luka 24:11). Nyuma yaho kuri uwo munsi, Kiliyofasi n’undi mwigishwa bavuye i Yerusalemu berekeza mu mugi wa Emawusi, wari ku birometero nka 11.
Bagendaga bajya impaka ku byari byabaye. Hanyuma umuntu batari bazi yarabegereye ajyana na bo. Yarababajije ati “ese ibyo bintu mugenda mujyaho impaka ni ibiki?” Kiliyofasi yaramushubije ati “mbese wibera ukwawe muri Yerusalemu nk’umushyitsi, ku buryo utazi ibyahabereye muri iyi minsi?” Na we arababaza ati “ni ibiki byahabereye?”—Luka 24:17-19.
Baramushubije bati ‘ni ibyerekeye Yesu w’i Nazareti. Twiringiraga ko uwo muntu ari we wari kuzacungura Isirayeli.’—Luka 24:19-21.
Kiliyofasi na mugenzi we batekerereje uwo muntu ibintu byari byabaye uwo munsi. Bamubwiye ko hari abagore bari bagiye ku mva aho Yesu yari yarahambwe ariko basanga irimo ubusa, kandi ko abo bagore babonye ibintu bidasanzwe kuko babonekewe n’abamarayika bakababwira ko Yesu ari muzima. Banamubwiye ko hari abandi bantu bari bagiye ku mva “basanga bimeze nk’uko abo bagore babivuze.”—Luka 24:24.
Biragaragara rwose ko abo bigishwa babiri batari basobanukiwe ibyabaye. Hanyuma uwo muntu yabashubije afite ubutware maze akosora imitekerereze yabo yatumaga imitima yabo idasobanukirwa, arababwira ati “mwa bapfu mwe, mutinda kwizera ibintu byose byavuzwe n’abahanuzi! Ese ntibyari ngombwa ko Kristo ababazwa bene ako kageni mbere y’uko yinjira mu ikuzo rye” (Luka 24:25, 26)? Nuko akomeza abasobanurira imirongo myinshi y’Ibyanditswe yavugaga ibya Kristo.
Amaherezo uko ari batatu bageze hafi ya Emawusi. Abo bigishwa bifuzaga kumva byinshi kurushaho, nuko babwira uwo muntu bati “gumana natwe kuko bugorobye kandi bukaba bugiye guhumana.” Yemeye kugumana na bo barasangira. Igihe yasengaga, akamanyagura umugati akawubaha, baramumenye ariko ahita azimira baramubura (Luka 24:29-31). Bahise bamenya badashidikanya ko Yesu ari muzima!
Abo bigishwa babiri bagize icyo bavuga ku byari byababayeho bishimye, bagira bati “mbese imitima yacu ntiyagurumanaga igihe yatuvugishaga turi mu nzira, adusobanurira neza Ibyanditswe” (Luka 24:32)? Bahise bihutira gusubira i Yerusalemu, bajya kureba intumwa n’abandi bantu bari kumwe na zo. Mbere y’uko Kiliyofasi na mugenzi we bavuga iyo nkuru, bumvise abandi bavuga bati “ni ukuri Umwami yazutse, kandi yabonekeye Simoni” (Luka 24:34)! Nuko na bo bababwira ukuntu Yesu yari yababonekeye. Koko rero, na bo bari bamwiboneye n’amaso yabo.
Hanyuma habaye ikintu kibatera ubwoba bose. Bagiye kubona babona Yesu mu cyumba barimo! Ibyo byasaga n’ibidashoboka kuko bari bakinze inzugi zose bitewe nuko batinyaga Abayahudi. Nyamara Yesu yaraje ahagarara hagati yabo. Yababwiye atuje ati “mugire amahoro.” Ariko bagize ubwoba. Nk’uko byari byaragenze mbere yaho, “batekereje ko babonye ikiremwa cy’umwuka.”—Luka 24:36, 37; Matayo 14:25-27.
Kugira ngo Yesu abafashe kubona ko batari babonekewe cyangwa ko batari babonye baringa, ahubwo ko yari afite umubiri, yaberetse ibiganza bye n’ibirenge bye maze arababwira ati “ni iki gitumye muhagarika umutima, kandi ni iki gituma mushidikanya mu mitima yanyu? Murebe ibiganza byanjye n’ibirenge byanjye, mumenye ko ari jye; munkoreho mwumve kandi murebe, kuko ikiremwa cy’umwuka kitagira umubiri n’amagufwa nk’ibyo mubona mfite” (Luka 24:36-39). Basazwe n’ibyishimo kandi baratangara cyane, ariko mu rugero runaka bari bagishidikanya.
Yesu yongeye kubafasha kubona ko ari we koko maze arababaza ati “hari icyo kurya mufite hano?” Yafashe igice cy’ifi yokeje maze arayirya. Hanyuma yaravuze ati “aya ni yo magambo nababwiraga nkiri kumwe namwe, ko ibintu byose byanditswe kuri jye mu mategeko ya Mose n’abahanuzi no muri za Zaburi bigomba gusohora.”—Luka 24:41-44.
Nk’uko Yesu yari yafashije Kiliyofasi na mugenzi we gusobanukirwa Ibyanditswe, yanafashije abari bateraniye aho bose, arababwira ati “uko ni ko byanditswe ko Kristo yagombaga kubabazwa maze ku munsi wa gatatu akazurwa mu bapfuye, kandi ko bishingiye ku izina rye abantu bo mu mahanga yose, uhereye i Yerusalemu, bari kubwirizwa ibyo kwihana kugira ngo bababarirwe ibyaha. Muzaba abagabo bo guhamya ibyo.”—Luka 24:46-48.
Icyo gihe intumwa Tomasi ntiyari ahari. Mu minsi yakurikiyeho, abandi bamubwiye bishimye bati “twabonye Umwami!” Ariko arababwira ati “nintabona aho bamuteye imisumari mu biganza kandi ngo nshyire urutoki rwanjye aho bateye imisumari, ngo nshyire n’ikiganza cyanjye mu rubavu rwe, sinzemera rwose.”—Yohana 20:25.
Hashize iminsi umunani nyuma yaho, nanone abigishwa bari bateraniye hamwe inzugi zifunze ariko noneho na Tomasi yari ahari. Yesu yaraje ahagarara hagati yabo afite umubiri arabasuhuza ati “mugire amahoro.” Hanyuma abwira Tomasi ati “shyira urutoki rwawe hano, kandi urebe ibiganza byanjye, uzane n’ikiganza cyawe ugishyire mu rubavu rwanjye maze ureke gushidikanya, ahubwo wizere.” Tomasi aramusubiza ati “Mwami wanjye, Mana yanjye” (Yohana 20:26-28)! Koko rero ntiyari agishidikanya ko Yesu yari muzima, ahagarariye Yehova Imana.
Hanyuma Yesu yaramubwiye ati “wijejwe n’uko umbonye? Hahirwa abizera batabonye.”—Yohana 20:29.

robotstxt: allowed

filter: keep


text:
ISOMO RYA MBERE
Igitabo cy’Ibyakozwe n’Intumwa (Intu 12, 24-25 ; 13, 1-5)
Muri iyo minsi, 12,24ijambo ry’Imana rirushaho gukura no kwamamara. 25Naho Barinaba na Sawuli barangije umurimo wabo i Yeruzalemu, bagarukana na Yohani bitaga Mariko.
13,1Muri Kiliziya y’ i Antiyokiya hari abahanuzi n’abigishwa ari bo Barinaba, Simewoni bitaga « Umwirabura » na Lusiyusi w’i Sireni, Manaheni wari warareranywe n’umwami Herodi, na Sawuli. 2Igihe bari bateraniye gusenga kandi basibye kurya, Roho Mutagatifu arababwira ati « Barinaba na Sawuli nimubashyire ukwabo, bajye gukora umurimo nabahamagariye. » 3Nuko bamaze gusiba kurya no kwambaza, babaramburiraho ibiganza barabohereza. 4Ubwo Barinaba na Sawuli batumwe na Roho Mutagatifu, bamanukira i Selewukiya, aho bafatiye ubwato berekeza mu kirwa cya Shipure. 5Bageze i Salamina, bamamaza ijambo ry’Imana mu masengero y’Abayahudi. Ubwo bari kumwe na Yohani, umufasha wabo.
ZABURI (Zab 67 (66), 2-3, 5, 6. 8)
Inyik/ Mana yacu, imiryango yose nigusingize !
Imana nitubabarire maze iduhe umugisha,
itwereke uruhanga rwayo rubengerana,
kugira ngo ku isi bazamenye ko ari wowe ugenga,
n’amahanga yose amenye ko ari wowe ukiza.
Amoko yose niyishime, aririmbe,
kuko utegekana ubutabera ibihugu byose,
ukagenga amahanga yose y’ isi.
Mana yacu, imiryango yose nigusingize,
imiryango yose nigusingirize icyarimwe !
Imana niduhe umugisha,
Kandi niyubahwe n’isi yose aho iva ikagera.
IBANGONDIRIMBO RIBANZIRIZA IVANJILI (Yh 8,12)
Alleluya Alleluya.
Yezu Kristu, wowe Rumuri rw’isi,
ugukurikira ntazagenda mu mwijima,
ahubwo azatunga urumuri rw’ubugingo.
Alleluya.
IVANJILI
+ Yohani (Yh 12, 44-50)
Muri icyo gihe, 44Yezu arangurura ijwi ati « Unyemera si jye aba yemeye, ahubwo aba yemeye Uwantumye, 45kandi rero umbona aba abonye n’Uwantumye. 46Naje mu nsi ndi urumuri, kugira ngo unyemera wese adahera mu mwijima. 47Nihagira uwumva amagambo yanjye ntayakurikize, si jye umucira urubanza kuko ntazanywe no gucira isi urubanza, ahubwo naje gukiza isi. 48Ungaya kandi ntiyakire amagambo yanjye, afite umucamanza we: ijambo navuze ni ryo rizamucira urubanza ku munsi w’imperuka. 49Kuko ntavuze ku bwanjye, ahubwo Data wantumye ni We wantegetse ibyo mvuga, n’ibyo nzavuga. 50Kandi nzi ko itegeko rye ari ubugingo bw’iteka. Jye rero ibyo mvuga, mbivuga uko Data yabimbwiye. »


text:
1. Ivanjili yo kuri iki Cyumweru ifite insanganyamatsiko y’ubukwe, ubu buranga urukundo rukomeye ruhuza umusore n’umukobwa, ubu bumwe n’uru rukundo bikaba ari ishusho y’urukundo ruri hagati y’Imana na muntu.
Umuco wo muri palestina y’icyo gihe wari uteye kuburyo nimugoroba w’umunsi wa nyuma ubanziriza uw’ibirori by’ubukwe, umukwe n’inshuti ze bajyaga gutaramira mu rugo w’umukobwa, wategerezaga umusore we ari kumwe n’abakobwa bo murungano rwe. Iyo bumvaga ko umukwe ari hafi, barabadukaga bakajya kumusanganira bagira ngo banamwakirire mu nzu yateguriwe ibirori by’abageni. Ni muri urwe rwego Yezu atubwira ko “ingoma y’ijuru izagereranywa n’abakobwa cumi bafashe amatara yabo, bajya gusanganira umukwe”. Abo bana b’abakobwa babaga bategereje, bacanye amatara ariko nanone uko ijoro rijigija, akaba ari nako ibitotsi bibiba.
2. Yezu mukuducira uyu mugani, arifuza kutwereka uburyo ubukristu ari urugendo rutoroshye, urugendo rudusaba rimwe na rimwe kumenya gutegereza, tukazirikana ku byo tubona, tukamenya ko ubuzima ari ukureba imbere. Uku gutereza kukaba kudusaba kwitonda no kuba abakobwa b’umutima. Kumenya icyo tugomba kuba dufite muri uko gutegereza, kumenya ko amatara y’ukwemera akenera amavuta ya buri kanya kugira ngo atazagera ubwo atuzimana, ni ukumenya guhumuka. Ayo mavuta dushyira mu matara y’ukwemera kwacu ni ibikorwa byiza dukora, ni ubugiraneza tugaragariza abavandimwe tubana n’abo dukorana, ni ukuzirikana ko icyo nkora ubu gishobora kugira ingaruka nziza cyangwa mbi kubo tubana n’abazadukomokaho. Yezu ati: “Batanu muri bo bari abapfayongo, abandi batanu ari abanyamutima. Abakobwa b’abapfayongo bafata amatara yabo, ariko ntibajyana amavuta yo kongeramo; naho abanyamutima bafata amatara hamwe n’amavuta mu tweso. Nuko rero umukwe atinze barahunyiza, bose barasinzira”.
3. Natwe mu buzima bwacu bwa gikristu, mu buzima bwacu bwo gutwaza tugira ngo twige Yezu ingiro n’ingendo, hari igihe duhura n’umunaniro w’ukwemera na roho, maze tugatangira guhunyiza no kurangara. Ibibazo by’ubuzima duhura nabyo bishobora gutuma muri twe dusinziriza urukundo Imana yateye mu mitima yacu maze aho kubera abandi urumuri, amatara yacu agashiramo amavuta kubera uburangare no kutamenya guteganyiriza ejo hazaza. Yezu arifuza ko tutaba nk’aba bakobwa cumi biberaho gutyo gusa, nta kuzirikana ejo n’ejobundi, nta kumenya ko uko mbayeho ubu binkingurira uko nzabaho ejo haba mu bya roho no muby’umubiri. Yezu arifuza ko twaba maso nk’abakobwa b’abanyamutima kuko kuba maso bishushanya ukwitanga, urukundo, ubushishozi ndetse n’ubuzima. Yezu arifuza ko twamenya ubwenge bw’ubuzima, tukamenya kwicara tukazirikana kugikwiye tugomba gukora mbese mu buzima tukabubamo abahanga. Nibyo isomo rya mbere ritwibutsa aho bagira bati: “Kuzirikana k’ubuhanga byungura ubushishozi, n’uraye ijoro abushaka ntaba acyongeye guhagarika umutima”. Kuba abahanga mu bizima ni ukumenya kubana neza, ni ukumenya ko ubamba isi adakurura, ni ukumenya ko turi ku isi turi abagenzi ariko nanone tukamenya ko abantu ari magirirane. Icyiza dukora kigirira bose akamaro kandi kidutanga imbere.
4. Yezu ati “mube maso”. Ni ukugira ngo aturinde gutungurwa, ni ukugira ngo tujye duhorana amavuta yo kimenyetso cyo kugira urugwiro n’ukwizera akaba n’ikimenyetso cy’ubunyangamugayo n’ibikorwa byiza. Aratwibutsa ko bidahagije gutumirwa mu bukwe, mu buzima Imana iduha, ahubwo ko igikwiye kwitonderwa ari uburyo igisubizo cyacu kuri iyo invitation kigomba gutangwa. Tujye tugerageza kugitangana ubwitonzi n’ubushishozi. Yezu yadutumiye aduha ubuzima, ntituzagere ubwo akinga urugi tutaragera iwe kandi tuzirinde ko atubwira ko ntaho atuzi.


text:
. Igituma abagabo bashidukira abagore n’abakobwa bafite ibibuno binini
. Ikibuno kinini, imwe mu mpamvu nyamukuru zishobora gutuma umukobwa/umugore akundwa cyane
Umuntu ashobora kwibaza impamvu y’iyi myitwarire iranga abagabo n’abasore iyo babonye ikibuno kinini, ariko iwaculove.com kuri iyi nshuro turagaragaza zimwe mu mpamvu nyamukuru zitera abagabo n’abasore gukunda byimazeyo abagore n’abakobwa bafite amabuno manini.
- 1. Ni kamere y’abagabo
Inyigo yakozwe na Gallup, umwarimu muri kaminuza ya Albany, yagaragaje ko muri kamere karemano y’abagabo harimo imyumvire yuko umugore cyangwa umukobwa ufite ikibuno kinini, aba ariwe wavamo umugore ubyara abana neza.
- 2. Biryoshya imibonano mpuzabitsina
Ku bagabo n’abasore benshi, iyo babonye umukobwa cyangwa umugore ufite amabuno manini kandi aremetse neza, nta kindi bahita batekereza uretse imibonano mpuzabitsina. Abagabo bumva ko umugore uteye atyo ashimisha cyane mu buriri.
- 3. Bumva ko amabuno manini ariyo afatika
Benshi mu bagabo babajijwe impamvu bakunda amabuno manini, ngo bavuze ko ikibuno kinini kiryoheye kugikorakora. Ibi ni kamere ya benshi mu bagabo kuko akenshi bashimishwa n’ibintu bibiri, aribyo Kureba no Gukoraho. Abagabo rero bashimishwa cyane no gukorakora ku kibuno kinini.
- 4. Amabuno manini aranepa
Mu gihe cy’imibonano mpuzabitsina, ngo abagabo banezezwa n’umugore ubyibushye cyane cyane ku kibuno kuko ngo bituma umugabo yumva ari kugwa ahashashe kandi hanepa neza cyane kandi hashyushye.
- 5. Abafite ikibuno kinini bakunze kuba abanyabwenge
Inyigo yakorewe muri kaminuza ya Oxford ngo yagaragaje ko abagore n’abakobwa bafite amabuno manini akenshi baba bafite n’ubwenge bwinshi kurusha abafite amabuno mato. Ibi ngo biterwa n’ibinure byinshi biba ku kibuno, bituma imisemburo yitwa Omega3, yiyongera cyane kandi ari nayo ituma ubwonko bukora neza cyane mu bijyanye n’ubwenge.
- 6. Bigaragaza umugora ufite ubuzima bwiza
Umugore cyangwa umukobwa ufite amabuno manini ngo bigaragaza ko nta kibazo cy’ubuzima afite, ndetse ngo abagore n’abakobwa bateye gutyo baba bafite ububasha bwo guhangana n’indwara nyinshi nkuko bitangazwa n’abahanga mu by’ubuvuzi.
- 7. Ikibuno kinini kiratigita
Benshi mu bagabo bakunda kujya mu tubyiniro no mu birori bitandukanye, usanga mu gihe bari kubyina bakunda kubyinana n’abagore cyanwa abakobwa bafite ikibuno kinini, ibi babikundira ko umugore cyangwa umukobwa umeze atyo iyo abyinishije ikibuno gitigita cyane maze bigatera akanyamuneza abagabo.
- 8. Ikibuno kinini ni ikimenyetso kiranga abagore
Akenshi iyo abanyabugeni bashushanya, iyo bagiye gushushanya umuntu w’igitsina gore, bibanda ku bice bibiri cyane ari byo Amabere, n’ikibuno kinini. Kugira ikibuno kinini rero ngo ni kimwe mu bigomba kuranga umugore n’umukobwa. Abagabo benshi bikundira abagore bafite ikibuno kinini kuko ari bo baberwa no kuba abagore, abenshi ngo ateye neza nk’igisabo.
Rimwe na rimwe umugabo ashobora kutita ku isura y’umugore cyangwa umukobwa umutambutseho, ariko agacyebuka ashaka kwitegereza amabuno ye. Ibi bigaragaza neza ko ntagushidikanya hari ibyiyumviro byihariye umugabo cyangwa umusore bagira iyo barebye cyangwa bakoze ku mabuno y’umugore cyangwa umukobwa.
Sangiza iyi nkuru inshuti zawe kandi utange ibitekerezo maze dufatanye kugwiza ubumenyi ndetse tunasobanukirwa urukundo turusheho kubaho twishimanye n'abo dukunda. Umusanzu wawe ni inkunga ikomeye


text:
You are here: Home Serivisi Tubagezaho
Ibyiza dusanga mu kuramukanya :
- Imvugo yaturute kuri Abdilah mwene Umar (bombi Imana ibishimire) yavuze ko Umuntu yabajije Intumwa y'Imana Muhamad (Imana imuhe amahoro n'umugisha) ati: "Ni ikihe gikorwa cyiruta ibindi muri Islam? Intumwa iramusubiza iti: Uzagaburire abantu, unasuhuze uwo uzi ndetse n'uwo utazi. (Hadith yakiriwe na Bukhariy na Muslim).
- Imvugo yaturutse kuri Abi Hurayirat (Imana imwishimire) yaravuze ati: Intumwa y'Imana (Imana imuhe amahoro n'umugisha) yaravuze iti: "Ndahiye k'ufite roho yanjye mu kuboko kwe ko mutazinjira mu ijuru keretse mubanje kwemera,kandi ntabwo muzagira ukwemera keretse mubanje gukundana,ese mbarangire icyo mwakora kigatuma mukundana? mujye musakaza indamutso y'amahoro hagati yanyu." (Hadith yakiriwe na Muslim).
- Imvugo yaturutse kuri Abdilah mwene Salam (Imana imwishimire) yaravuze ati: Numvise Intumwa y'Imana Muhamad(Imana imuhe amahoro n'umugisha) igira iti: "Yemwe bantu musakaze indamutso y'amahoro, mutange amafunguro,musari mugihe abantu baryamye, Ibyo nimubikora muzinjira mu Ijuru amahoro. (Hadith yakiriwe na Tir'midhiy na Ibn Majah ).
Ibyo bikaba ari byiza kuri bombi kandi bakanabibonera ibihembo ku Mana ndetse bikanabongerera urukundo hagati yabo.
UBURYO BW'INDAMUTSO YA SALAM :
-
Qor'an: Imana yaravuze iti:
Nimuramuka muramukijwe mu ndamutso iyo ariyo yose, mu muzikirize mundamutso nziza iruta iyo muramukijwe mo,cyangwa se iyo mwahawe, mukuri Imana ibaruza ubuhanga buri kintu"Qor'an : 4:86.


text:
PASIKA
Pasika ku bayuda biba ari ibirori byo kuzirikana ,n’ibihe byo kwibuka ibihe byabaye mu myaka 1500 mbere y’ivuka rya Yesu; n’igicucu cy’ibintu bizaba kuberako icyabakijije ubucakara muri Egiputa ntabwo ari umwana w’intama babaze ahubwo nicyo uwo mwana w’intama yahishuraga.
Abaroma 8:33-34
Ni nde uzarega intore z’Imana? Ni Imana kandi ari yo izitsindishiriza?
Ni nde uzazicira ho iteka? Ni Kristo Yesu kandi ari we wazipfiriye, ndetse akaba yarazutse ari iburyo bw’Imana adusabira?
Yesu Kristo , Pasika yacu yatambwe kubwacu ariko by’umwihariko yazutse adutsindishirije nk’abatoranijwe n’Imana.Niyo mpamvu tudakwiye kwizihiza ibihe cyangwa igicucu cy’ibintu ahubwo twizihize ukuri nyako, twizihiza umwana w’intama watambwe ku bwacu, Uwazutse, Kristo muzima.Rero Pasika yacu irakomeye kandi irahambaye kurenza imigenzo ya Pasika y’abayuda.
Pasika y’abayuda ishingiye ku kwibuka uko bakijijwe n’amaraso y’umwana w’intama wabazwe yasizwe ku nkomanirizo z’inzugi z’inzu zabo, nkuko marayika urimbura yari bunyure kuri buri rugo akica imfura ya buri nzu idafite amaraso nk’ikimenyetso ku nkomanirizo y’inzugi.Iyo niyo pasika abayuda bibuka banizihiza.Ibyo bikaba igicucu cy’ukuri k’ugucungurwa n’Imana.
Nubwo twe twavutse ubwa kabiri tukizera Yesu Kristo wazutse, ntitwizihiza igicucu cy’ukuri ahubwo twizihiza Pasika y’ukuri, igitambo kizima cy’Imana.Nibyo ko ari twe twahawe gusobanukirwa by’ukuri ugucungurwa n’Imana, tukaba dufite rero impamvu zirenze ibihumbi zo kwizihiza Pasika nkuko turi ab’ingenzi bungukiye ku gitambo cy’umwana w’intama w’Imana, Yesu Kristo.
1Abakorinto 5:7-8; “…
Nuko nimwiyezeho umusemburo wa kera kugira ngo mube irobe rishya, mube mutakirimo umusemburo wa kera koko kuko Pasika yacu yatambwe, ari we Kristo.
8. Nuko rero tujye tuziririza iminsi mikuru tudafite umusemburo wa kera, cyangwa umusemburo ari wo gomwa n’ibibi, ahubwo tugire imitsima idasembuwe ari yo kuri no kutaryarya.
.”
Imana iraduhamagarira kwizihiza Pasika; Yesu Kristo no kunezerwa muri We kubera ko igicucu cy’ukuri nta bushobozi gifite bwo kudukiza uretse Yesu, Umwami wacu wazutse niwe udukiza.
Editor


text:
TUMENYE AMEZI MATAGATIFU
N'UBWIZA BW'IMINSI ICUMI YA
DHUL HIDJA
Ishimwe ni kuzo byuzuye bikwiye Imana yonyine, amahoro n'imigisha bisakare ku Ntumwa Muhamadi n'abiwe n'abamukurikiye bose kugeza ku munsi w'imperuka.
Allah yaremye ibihe bimwe abirutisha ibindi, ni muri urwo rwego hari amezi yarutishije andi ayaha gaciro n’icyubahiro kurusha andi yose, Imana yayagaragaje muri Qor'an ndetse n'Intumwa Muhamadi (Imana imuhe amahoro n'imigisha) akaba yarasobanuye agaciro kayo.
Imana yaravuze iti:
"Mukuri umubare w'amezi Imana yaremye ni cumi n'abiri , muri ayo mezi harimo ane yahawe icyubahiro kurusha andi, iyo niyo nzira itunganye, bityo muramenye ntimuzakore ibibi ngo muhuguze imitima yanyu muri ayo mezi".
Qor'an: 9: 36
AMEZI MATAGATIFU YAHAWE ICYUBAHIRO KIRUTA IBINDI BIHE NI AYAHE?
Nk'uko bigaragara muri uyu murongo wa Qor'an uvuga ko umubare w'amezi Imana yaremye ari cumi n'abiri , ariko hakabamo amezi ane yahawe icyubahiro kurusha andi, icyubahiro n’igitinyiro cyayo bisobanuye ko icyaha gikozwe muri aya mezi kiba kiremereye kinahambaye kurusha igikozwe mu yandi mezi, n'ubwo nta gihe na kimwe umuntu yemerewe gukoramo icyaha.
Intumwa Muhamad yasobanuye ayo mezi ane yahawe icyubahiro muri mvugo ye igira iti: " umwaka ugizwe n'amezi cumi na biri muri yo harimo ane yaziririjwe( yahawe icyubahiro kurusha andi ) atatu akaba akurikirana ariyo: Dhul Qaadat na Dhul Hijat na Muharamu, n'ukundi kumwe kuri ukwako hagati ya Jamad na Shaabani (ariko kwezi kwa Rajabu)".
Iyi mvugo y'Intumwa iragaragaza ko amezi ane matagatifu ari: Dhul Qaadat na Dhul Hijat na Muharamu na Rajabu.
KUKI IMANA YAHAYE ICYUBAHIRO AYA
MEZI ANE KURUSHA ANDI ?
Umumenyi witwa Ibun Kathir yaravuze ati: (Amezi yahawe icyubahiro gikomeye kurusha andi yabaye ane, atatu akurikirana na kumwe kuri ukwako, kugirango abantu babashe gukora ibikorwa bya Hijat na Umurat batekanye ntawe ubahungabanya mu mayira kuko abantu bose batinya gukoramo ibyaha , ariyo mpamvu Imana yaziririje mbere ya Hijat ukwezi kwa Dhul Qaadat bagahagarikamo intambara bitegura Hijat maze Imana iziririza ukwezi kwa Dhul Hijat kugirango abantu bakore ibikorwa bya Hijat batekanye nyuma ya Hijat, Imana iziririza ukundi kwezi kumwe nyuma ya Hidja kugirango abantu babanze basubire iwabo mu mutekano, Imana inaziririza ukwezi kwa Rajabu hagati mu mwaka kugirango abantu bashaka gukora Umurat bayikore kandi basubire iwabo mu mutekano).
KUKI IMANA YABUJIJE ABANTU GUKORA
IBIBI MURI AYO MEZI
Kuba Imana yarabujije abantu gukora ibyaha muri ayo mezi ntibisobanuye ko kubikora mu yandi mezi byemewe, ahubwo yashakaga gushimangira agaciro n'icyubahiro cy'aya mezi , kuko icyaha kiyakozwemo kigira uburemere n'ibihano bihambaye kuruta igikozwe mu bindi bihe, nk'uko gukorera icyaha ku butaka butagatifu bwa Makkah kiba gihambaye cyane kuruta kugikorera ahandi.
Imana yaravuze iti:
"Uzashaka kuhakorera(I Makkah) ubwononnyi cyangwa amahugu tuzamuhanisha ibihano bibabaza".
byumvikana rero ko icyaha gikozwe muri aya mezi kigira uburemere kuruta igikozwe mu bindi bihe n’icyiza gikozwe muri ayo mezi cyikagira ibihembo byinshi.
Ariko ibyo ntibisobanuye ko gukora ibyaha mu yandi mezi byemewe.
IBIKORWA UMUYISLAMU ASABWA GUKORA MU MEZI MATAGATIFU.
1. Kurushaho kwirinda ibikorwa bibi n’ibyaha aho biva bikagera byaba ibigaragara n'ibikorwa mu ibanga.
2. Kwirinda ibihimbano bikunze kuboneka kuri bamwe cyane cyane mu kwezi kwa Rajabu bibwira ko bakora ibikorwa bibegereza Imana kandi byiza nyamara ahubwo bazabihanirwa kuko ari ibihimbano n'ibyaduka bitakozwe n'Intumwa Muhamad, Ugasanga bamwe baragena Iswala runaka bagomba gusenga muri Rajabu gusa , abandi igisibo runaka muri Rajabu., cyane cyane ku munsi wa 27 aho bamwe basiba uwo munsi bakanakora iswala z’igihagararo zihariye mu ijoro ryawo mu rwego rwo kwizihiza ijoro Intumwa Muhamadi(IMANA imuhe amahoro n’imigisha) yazamuriweho mu Ijuru(AL-ISRAI WAL MIRADJI), ibi byose ni ibihimbano abantu badukanye mu Idini bidafite inkomoko, ndetse banabihimbiye amahadithi babeshyera Intumwa Muhamadi(IMAN imuhe amahoro n’imigisha)
Bityo muvandimwe urasabwa guha agaciro ibyo Imana yahaye agaciro ukamenya ko ibihembo by'ibikorwa byiza byiyongera iyo bikozwe mu gihe cyangwa bigakorerwa ahantu hatagatifu.
Mumenye kandi ko ubu turi mu kwezi gutagatifu kwa Rajabu tukaba dusabwa kwirinda gukora ibyaha tukanakurikiza amategeko yose Imana yategetse.
UBWIZA BW’IMINSI ICUMI YA MBERE Y’UKWEZI KWA DHUL HIDJAT.
Iminsi ya mbere y’ukwezi kwa DHUL HIJAT ni iminsi myiza Imana itubura mo ibikorwa byiza.
Ibyiza by’iyi minsi bushimangirwa na Qor’an ntagatifu ndetse n’imvugo z’Intumwa y’Imana Muhamad (Imana imuhe amahoro n’Imigisha ).
Imana iragira iti (( Ndahiye umuseke n’amajoro y’Iminsi icumi )) Qor’an 89 :1-2.
Aya majoro avuzwe muri iyi mirongo ni ay’iminsi icumi ibanza y’ukwezi kwa DHUL HIJAT, kuba rero
Imana yararahiye iriya minsi bigaragaza ko ari iminsi ikomeye kandi ifite agaciro gahambaye.
Intumwa y’Imana yagaragaje ibyiza n’agaciro k’iyi minsi igira iti:( Nta minsi ibikorwa byiza muriyo bikundwa n’Imana kurusha iyi minsi icumi y’ukwezi kwa DHUL HIDJA,baravuga bati ntumwa y'imana no kurwana mu nzira y'imana ntibirusha agaciri ibikorwa muri iyi minsi ? intumwa iti: no kurwana mu nzira y'imana keretse umuntu wasohotse mu nzira y'IMANA hamwe n'umutungo we ntagaruke ".
Yakiriwe na bukhari
N'umunsi ukomeye muri iyi minsi ni umunsi wa ARAFA ariwo munsi wa cyenda kubataragiye gukora umutambagiro mutagatifu (HIDJA)
Ni iminsi ihambaye imana ikunda umugaragu wayo yayikoramo ibyiza birimo kuyikuza , kuyishimira ndetse no kuyisingiza
bityo mujye muyisingizamo Imana cyane munayishimira.”
IBIKORWA UMUYISLAM AGOMBA GUKORA MURI IYO MINSI
Kubera ubwiza bw’iyi minsi , ni byiza kurushaho kugira umuhate mu kwiyegereza Imana ukora ibikorwa byiza,muri byo twavuga:
1- Kwitabira gukora ibikorwa byiza muri rusange nk’Iswala z’itegeko niz' imigereka, gutanga zaka ,amaturo ahoraho, n’ibindi.
2-Gusiba iminsi icyenda ibanza y’ukwezi kwa DHUL HIJAT: nkuko bishimangirwa na bamwe mu
bagore b’Intumwa y’Imana (Imana ibishimire) aho bagira bati : Intumwa y’Imana yajyaga isiba iminsi
icyenda yo mu kwezi kwa DHUL HIDJA , n'umunsi wa ashuraa n'iminsi itatu ya buri kwezi".
.yakiriwe na Ahmad na Abu Dawuda na nasaai n'abandi barimo imam nawawiy.
Iki gikorwa cy’Intumwa y’Imana kiragaragaza ko gusiba iyi minsi ari igikorwa cyiza cy’umugereka
ukomeye cyane .
3-Gukuza Imana uvuga uti: Allaah Ak’bar (Imana niyo nkuru), La Ilaaha Illallaahu,(Ntayindi Mana ibaho
uretse Allah wenyine) ,Al hamdu lilah (Ishimwe ni iry’Imana). nk’uko Intumwa y’Imana yavuze iti
(Muri iyo minsi mujye murushaho gukuza Imana (( Allahu akbar ))munavuga ijambo LA ILAHA
ILALLAH ndetse munayishimira).
* Ni muri urwo rwego bamwe mu basangirangendo b’Intumwa y’Imana, nka Abdullaah mwene Omar na
Abu Hurayirat (Imana ibishimire) muri iyo minsi iyo babaga basohotse bagana ku isoko batoraga Takbirat.
* Kandi Abdullahi mwene Omar we yajyaga atora Takbirat aho yabaga ari hose mu kurangiza gusari , igihe ari mu buryamo mu byicaro bye muri iyo minsi.
K’ubwi byo rero birakwiye ko Abayislam dukurikiza uyu mu genzo mwiza wo gutora Takbirat mu ri iyo minsi nk’uko byakozwe n’Intumwa y’Imana ndetse n’Abasangirangendo bayo tugira tuti:
-
ALLAHU AKBARU , ALLAHU AKBRU , ALLAHU AKBARU KABIIRA
-
ALLAHU AKBARU , ALLAHU AKBARU ,LA ILAHA ILA LLAHU WA LLAHU AKBARU , ALLAHU AKBARU WALILAHIL HAMDU
-
ALLAHU AKBARU , ALLAHU AKBARU, ALLAHU AKBARU , LA ILAHA ILA LLAHU, WA LLAHU AKBARU ALLAHU AKBARU WA LILAHIL HAMDU
4- Gusiba umunsi wa Arafat:
Umunsi wa Arafat ni umunsi wa cyenda w’ukwezi kwa DHUL HIJAT ukaba ubanziriza umunsi
mukuru w’igitambo Idil Adwuha.
Gusiba kuri uwo munsi wa Arafat ni umugenzo mwiza uremereye ndetse wegera kuba itegeko ku
batagiye gukora Hijat .
Intumwa y’Imana ( Imana imuhe amahoro n’umugisha) yavuze ibyiza byo gusiba kuri uwo munsi igira iti: ( Mfite ikizere cy’uko uwusibye Imana imubabarira ibyaha by’umwaka wawubanjirije n’ibyuzawukurikira ).
No mu yindi mvugo intumwa y'imana (imana imuhe amahoro n'imigisha) iragira iti: gusiba umunsi wa arafa bihanagura amakosa y'imyaka ibiri uwahise n'utaha".
UKO UMUYISLAMU AGOMBA KWAKIRA
IYI MINSI.
Birakwiye ko umuyislam yakira iyi minsi mu byishimo akanayikoramo ibyiza ,yicuza ku Mana ibyaha
bye ,akiyemeza kubireka no kutazabisubira,kuko ibyaha bibuza umuntu kubona imigisha y’Imana
bikanamwigiza kure y’Umuremyi we.Iyi minsi rero tugomba kuyifatirana mbere y’uko ibyiza byayo
biducika tukazicuza imaze kuducika nk’uko Imana ibivuga igira iti:
( Mwihutire gushaka Imbabazi z’Imana n’ijuru ryagutse ringana n’ibirere n’isi, ryateguriwe abatinya Imana )
Qor’an 3 :133
Kwihutira gukora ibyiza kandi biri mu biranga abemera Mana nyakuri bamwe bazahabwa ijuru nk’uko Imana ivuga ibigwi byabo igira iti :
( Mu kuri bahoraga bashishikarira ibyiza basaba Imana ijuru banatinya ibihano by’umuriro,kandi bakanurashaho kwibombarika imbere yayo)
Qor’an 21:90
Mu gusoza turashishikariza abemera mana ko dukwiye guhora tuba mubashimira imana yo yadushyiriyeho gahunda iboneye , itunganye ndetse n' umurongo ngenderwaho kandi ibyo imana yaremye byose bifite umurongo ubikwiye bigomba kwerekezamo bijyanye n'uko imana yabishatse.


text:
Gatsibo: Ibikorwa by’iterambere ngo bigeze ku kigero gishimishije
Ikigo gishinzwe guteza imbere ibikorwa by’iterambere mu nzego z’ibanze LODA, gitangaza ko ibikorwa giteramo inkunga Akarere bigeze ku kigero gishimishije.
Iki kigo cyabitangaje nyuma yo gukora uruzinduko muri aka Karere ka Gatsibo kuri uyu wa 30 Kanama 2016, hagamijwe kureba ibikorwa bitandukanye by’iterambere giteramo inkunga akarere no kureba aho bigeze bibyazwa umusaruro n’abagenerwa bikorwa.
Muri ibi bikorwa hibanzwe cyane ku ishuri ryigisa imyuga rya Gatsibo Technical School riherereye mu Murenge wa Gatsibo, Akagari ka Gatsibo mu Mudugudu w’Agatare, rikaba ryigisha imyuga irimo ubwubatsi, amashanyarazi hamwe n’ibikorwa rusange.
Sibomana Saidi ni umuyobozi wungirije muri LODA, avuga ko kuzamura ubukungu bw’inzego z’ibanze ari zo nshingano za mbere z’iki kigo, ngo uru ruzinduko rukaba rwakozwe mu rwego rwo kugira ngo harebwe niba izi nzego ziyubaka uko bikwiye nyuma yo kuzitera inkunga.
Yagize ati” Ibikorwa ikigo LODA gitera inkunga byashyizweho mu rwego rwo kugira ngo hongerwe imirimo mishya binyuze mu kwigisha ubumenyingiro kandi birusheho guteza imbere abagenerwa bikorwa, ni muri urwo rwego twaje kureba aho bigeze kandi biratanga umusaruro mwiza.”
Bamwe mu banyeshuri baganiriye na Kigalitoday biga mu ishuri ry’imyuga rya Gatsibo Technical School, bayitangarije ko ubumenyi bakura muri iri shuri biteguye kuzabubyaza umusaruro ku isoko ry’umurimo.
Sindambiwe Jean Damascene ni umwe muri abo banyeshuri agira ati” Naje kwiga umwuga w’ubwubatsi mbikunze kandi mbishaka, niteguye kuzabibyaza umusaruro ningera ku isoko ry’umurimo kuko ari umwuga mwiza nashishikariza na bagenzi banjye kuwukurikira bagakura amaboko mu mifuka.”
Ishuri rya Gatsibo Technical School ryatangiye mu mwaka wa 2014, ryigamo abanyeshuri bagera kuri 400 barimo abahungu 320 n’abakobwa 80.
Ikigo cya LODA, gitera inkunga Akarere ka Gatsibo mu bikorwa by’iterambere bitandukanye birimo kubaka imiyoboro y’amazi, kubaka agakiriro, kubaka Hotel y’Akarere, kubaka imihanda n’ibindi.